title: Peitsamon jälkeenjääneet nauhat

text: Peitsamon jälkeenjääneet nauhat on Kari Peitsamo ja Ankkuli -yhtyeen EP vuodelta 1978. EP nauhoitettiin samalla yhtyeen Puinen levy -EP:n kanssa. Vaikka EP julkaistiin Ankkuli-yhtyeen nimissä, kaikki sen raidat ovat Peitsamon yksin soittamia ja laulamia. Peitsamo soittaa levyllä bassoa, kitaraa, rumpuja ja viulua.


title: Erik Lundqvist

text: Erik Hjalmar Lundqvist (29. kesäkuuta 1908 – 7. tammikuuta 1963) oli ruotsalainen keihäänheittäjä, olympiavoittaja Amsterdamissa 1928.


title: Erik Lundqvist

text: Lundqvist, lempinimeltään ”Målaren”, maalari, nousi huipulle 19-vuotiaana heitettyään olympiakeväänä tuloksen 64,86. Hän ei kuitenkaan ollut olympialaisten ennakkosuosikki, mutta heti kilpailun ensimmäisellä heitolla hän kiskaisi yllätysvoittoon riittäneen tuloksen 66,60. Hänen muut heittonsa kantoivat välille 59–61 m.


title: Erik Lundqvist

text: Myöhemmin samana vuonna Lundqvist heitti Tukholmassa ensimmäisenä miehenä maailmassa yli 70 metriä tuloksella 71,01. Myös sarjan viimeinen heitto ylitti haamurajan.


title: Erik Lundqvist

text: Tämän jälkeen Lundqvist kärsi vaikeasta mielisairaudesta ja joutui vetäytymään kilpakentiltä. Hän teki kuitenkin hetkellisen paluun kahdeksan vuotta myöhemmin ja heitti oman ennätyksensä 71,16, kadoten sitten stadioneilta lopullisesti.


title: Boris (yhtye)

text: Boris (ボリス) on vuonna 1992 perustettu japanilainen kokeellista rock- ja metallimusiikkia esittävä yhtye. Yhtyeen laaja diskografia sisältää tuotoksia aina ambientista energiseen hard rockiin. Yhtyeen musiikillisia vaikuttajia ovat muun muassa Sleep, Nick Cave, Nick Drake, Venom ja Melvins.


title: Boris (yhtye)

text: Yhtye tunnetaan drone doomin pioneerina ja kehittäjänä Earthin ohella. Debyyttialbumi "Absolutego" ja etenkin sitä seurannut "Amplifier Worship" ovat alan klassikoita. Tämän jälkeen albumilla "Flood" siirryttiin pehmeämpiin maisemiin ja oltiin lähempänä ambientia. Albumit "Heavy Rocks" ja "Akuma no Uta" lähentelivät stoner rockia. Näitä seurasivat ambient-vaikutteiset albumit "Boris at Last: -Feedbacker-" ja "The Thing Which Solomon Overlooked". Vuonna 2005 Boris julkaisi kolme albumia: drone doomia edustaneen "Dronevilin", soundtrackin elokuvaan "Mabuta no Ura" sekä "Pinkin", joka on kenties kokeellisin levy yhtyeen historiassa. Se yhdisti samalle albumille raskaan ja säröisen stoner/doom metalin muun muassa hard rockin, punkin, ambientin ja noisen elementeillä. Pink yhdisti tavallaan koko yhtyeen uran yhdelle levylle. Samana vuonna ilmestyi vielä livealbumi "Archive". Vuonna 2006 tehtiin kaksi jatko-osaa albumille "The Thing Which Solomon Overlooked" ja "Vein", josta julkaistiin sekä hardcore- että noiseversio. Boriksen uusin albumi on toistaiseksi vuoden 2008 Smile, joka siirtyi lähemmäksi psykedeelistä rockia.


title: Boris (yhtye)

text: Boris on tehnyt yhteistyötä myös muiden artistien kanssa. Tunnetuin tällaisista albumeista lienee vuonna 2006 Sunn O))):n kanssa tehty "Altar". Maanmiehensä, noise-artisti Merzbowin kanssa he ovat tehneet yhdessä viisi julkaisua, ja kuudennen albumin "Mellow Peak" pitäisi ilmestyä vielä vuoden 2008 puolella. Muut yhteistyöartistit ovat Michio Kurihara ja Keiji Haino, joiden molempien kanssa Boris on julkaissut yhden levyn.


title: Boris (yhtye)

text:
Suomessa Boris on esiintynyt Tavastia-klubilla toukokuussa 2008.
Näiden lisäksi Boris on julkaissut myös useita splitejä ja singlejä.


title: Puinen levy

text: Puinen levy on Kari Peitsamo ja Ankkuli -yhtyeen EP vuodelta 1978. EP nauhoitettiin samalla yhtyeen "Peitsamon jälkeenjääneet nauhat" -EP:n kanssa. Vaikka EP julkaistiin Ankkuli-yhtyeen nimissä, kaikki sen raidat ovat Peitsamon yksin soittamia. Peitsamo soittaa levyllä kitaraa, pianoa ja viulua. Levy on hyvin kokeellinen ja poikkeaa Peitsamon aiemmasta tuotannosta. Sen vastaanotto on vaihdellut runsaasti. Vuonna 2003 nauhoitettu liveversio ”Puinen koira” -kappaleesta julkaistiin Peitsamon "Taistelujen tiellä" -levyllä vuonna 2004. Levyn kansi on Heikki Peitsamon piirtämä.


title: Hans Wallner

text: Hans Wallner (s. 29. toukokuuta 1953 Feistritz an der Gail, Kärnten, Itävalta) on entinen itävaltalainen mäkihyppääjä.


title: Hans Wallner

text: Wallner sijoittui viidenneksi lentomäen maailmanmestaruuskilpailuissa Kulmissa 1975. Innsbruckin olympialaisissa 1976 hän oli suurmäessä kuudes. Oslon MM-kilpailuissa 1982 Wallner kuului Itävallan joukkueeseen, joka saavutti Norjan jälkeen hopeaa joukkuemäessä. Suurmäen kilpailuissa hän oli sijalla 32. Sarajevon olympialaisissa 1984 hän sijoittui 24:nneksi sekä normaali- että suurmäen kilpailussa.


title: Hans Wallner

text: Wallner sijoittui maailmancupin osakilpailussa ensimmäisen kerran palkintosijalle oltuaan toinen St. Nizierin suurmäessä kaudella 1979–1980. Cupin kokonaispisteissä hän oli tuolloin kymmenes. Ainoan voittonsa hän sai Sapporon suurmäessä kaudella 1980–1981, jolloin hän oli lisäksi toinen Liberecin suurmäessä ja seitsemäs kokonaiskilpailussa. Viimeisen palkintosijansa hän sai oltuaan toinen Vikersundin lentomäessä helmikuussa 1983.


title: Hans Wallner

text: Wallner sijoittui Keski-Euroopan mäkiviikon Innsbruckin osakilpailussa kolmanneksi vuonna 1975. Mäkiviikon kokonaiskilpailussa hän oli kuudes vuodenvaihteessa 1980–1981.


title: Ain el-Gazala

text: Ain el-Gazala ("Ayn al Ghazzalah") on pieni kaupunki Libyan itärannikolla Pohjois-Afrikassa. Se sijaitsee Kyrenaikan maakunnassa Välimeren etelärannalla noin 40 km Tobrukista länteen.


title: Ain el-Gazala

text: Alue on hyvin kuivaa ja Ain el-Gazalan merkittävimmät elinkeinot ovat kalastus ja kalanviljely.


title: Ain el-Gazala

text: Gazala tunnetaan lähinnä historiastaan, sillä siellä käytiin Gazalan taistelu länsiliittoutuneiden ja natsi-Saksan välillä alkukesällä 1942.


title: Erämaan armoille (elokuva)

text: Erämaan armoille () on vuonna 2007 ensi-iltansa saanut Sean Pennin ohjaama elokuva. Se perustuu Jon Krakauerin kirjoittamaan kirjaan "Erämaan armoille", joka kertoo Christopher McCandlessin seikkailuista.


title: Banjo-Tooie

text: Banjo-Tooie on Raren kehittämä ja Nintendon julkaisema tasohyppelypeli. Se julkaistiin vuonna 2000 Nintendo 64 -konsolille. Peli on julkaistu uudelleen Xbox 360 -konsolille Xbox Live Arcade -palvelussa vuonna 2009.


title: Banjo-Tooie

text: Peli on "Banjo-Kazooie" -pelisarjan toinen osa. Se on pelimekaniikaltaan hyvin samantyylinen kuin edeltäjänsä "Banjo-Kazooie", ja pelin hahmot ovat myös pääosin samoja.


title: Banjo-Tooie

text: Samaan tapaan kuin edeltäjässään "Banjo-Kazooziessa", "Banjo-Tooie" -pelissä on kolmiulotteisia maailmoja, joissa on kerättäviä esineitä. Esineitä ovat muun muassa kultaisen palapelin palaset, joita käytetään tasoja avaaviin palapeleihin. Toisin kuin "Banjo-Kazooiessa", "Banjo-Tooiessa" on yksi pelilauta Master Jiggywiggyn temppelissä. Kun pelaaja on kerännyt tarvittavat palat, hän voi tehdä aikarajatun palapelin, minkä jälkeen Jiggywiggy myöntää pääsyn seuraavaan maailmaan. Jokaiseen palapeliin tarvitaan enemmän paloja kuin edelliseen.


title: Banjo-Tooie

text: Musiikkinuotteja käytetään "Banjo-Tooiessa" uusien liikkeiden oppimiseen kersantti kaivos-sotilas Jamjarsilta. Hän on Bottlesin veli ja jatkaa tämän roolia edellisestä pelistä. Myös Mumbo Jumbo palaa peliin, tällä kertaa pelattavana hahmona, joka voi mennä jokaiseen maailmaan ja käyttää erityisiä taikaloitsuja auttaakseen Banjoa ja Kazooieta etenemään. Mumbo Jumbon edellisen roolin duon muuttamiseksi eri muotoihin ottaa Humba Wumba, Amerikan intiaaninainen, joka on Mumbon kilpailija.


title: Banjo-Tooie

text: Lisäksi Banjo-Tooien uusi ominaisuus ovat suorat yhteydet sen maailmojen välillä. "Banjo-Kazooiessa" kaksikko siirtyy tasoille tietystä ovesta Gruntildan luolassa, mutta "Banjo-Tooiessa" tasot ovat fyysisesti yhteydessä monista kohdista. Chuffy-junaa voi käyttää siirtämään sivuhahmoja niiden maailmojen välillä, joilla on asemia. Pelissä on myös monipelaaja-moodi, jossa enintään neljä pelaajaa voi pelata yksinpelattavia minipelejä muunneltavissa kilpailuissa.


title: Banjo-Tooie

text: Kaksi vuotta myöhemmin Gruntildan voittamisen jälkeen, yhtenä myrskyisenä yönä Gruntildan kaksi nuorempaa sisarusta tulevat häntä auttamaan. Niin skeletti-Gruntilda pääsee haudasta ulos ja suunnittelee kostoa. Banjo, Kazooie, Bottles ja Mumbo pelaavat pokeria Banjon kotitalossa. Mumbo aavisti Gruntildan paluun. Hän lähti Banjon ja Kazooien kanssa ulos. Bottles uskoi, että Gruntildan paluu on vitsi ja sen takia hän jää taloon. Gruntilda romauttaa talon. Banjon myyräystävä Bottles (keneltä edellisessä pelissä opittiin liikkeitä) kuolee, koska hän oli jäänyt sisälle. Banjo ja Kazooie päätävät mennä kostoretkelle Bottlesin puolesta pysäyttääkseen Gruntilda. Myöhemmin Gruntilda muuttaa eläväksi kuolleeksi zombiksi Jinjojen kuninkaan eli Jinjo-kylän kylänvanhimman King Jingalingin. Niin Banjo ja Kazooie lähtevät kukistamaan Gruntildaa uudelleen. Kun Gruntilda siskoineen on voitettu, Banjo pelastaa Jinjo-kylän ahdinkosta ja herättää Bottlesin kuolleesta.


Sian raato kääntää hitaasti kasvonsa valoon päin on Kari Peitsamo ja Ankkuli -yhtyeen EP vuodelta 1979. EP julkaistiin vihreänä värivinyylinä. Levylle kaavailtiin myös punaiselle värivinyylille painettua jatko-osaa "Nurkkaan ahdistettu rotta pitää panttivankinaan nuorta tyttöä", jota ei kuitenkaan julkaistu Love Recordsin mentyä konkurssiin.


title: Sian raato kääntää hitaasti kasvonsa valoon päin

text: Peitsamo levytti "Kiina tai kuolema" -kappaleen uudelleen vuonna 2006 Aku Ankkuli -yhtyeen kanssa Für Elise -albumille.


text: Kaikki kappaleet säveltänyt, sanoittanut ja sovittanut Kari Peitsamo, ellei toisin mainittu.


title: PSR B1620-26 b

text: PSR B1620-26 b on eksoplaneetta, joka kiertää pulsaria PSR B1620-26 Skorpionin tähdistössä noin 12 400 valovuoden päässä Maasta. Sen epävirallinen lempinimi on Metusalah, koska se on yksi vanhimmista tunnetuista eksoplaneetoista eli noin 12,7 miljardia vuotta vanha.


title: PSR B1620-26 b

text: Pulsari sijaitsee pallomaisen tähtijoukko Messier 4:sen ytimen ulkopuolella. Tähtijoukon iäksi arvioidaan 12,7 miljardia vuotta. Pulsariplaneetan alkuperä on epävarma, koska tähden ytimen romahtaessa neutronitähdeksi se syöksee suurimman osan massastaan avaruuteen supernovaräjähdyksessä. On epätodennäköistä, että planeetta voisi pysyä kiertoradallaan tällaisessa tilanteessa. Tähtitieteilijät pitävät todennäköisempänä, että se muodostui tähden ympärille, josta myöhemmin tuli valkoinen kääpiö. Molemmat joutuivat sitten pulsarin kiertoradalle.


title: PSR B1620-26 b

text: Järjestelmä, joka liikkuu hitaasti kohti tähtijoukon ydintä, on massiivisempi kuin useimmat tähdet M4:ssa. Noin miljardin vuoden kuluessa PSR B1620-26 joutuu todennäköisesti kosketuksiin jonkin toisen tähden kanssa, jolloin kevein taivaankappale sinkoutuu pois järjestelmästä. PSR B1620-26 b joutuu tällöin suurella todennäköisyydellä kokonaan M4:sen ulkopuolelle, jolloin siitä tulee tähtienvälinen planeetta.


title: All Systems Go

text: All Systems Go on yhdysvaltalaisen glam metal-yhtye Vinnie Vincent Invasionin toinen ja viimeiseksi jäänyt studioalbumi. Albumin tuottivat yhtyeen kitaristi ja keulakuva Vinnie Vincent sekä bassokitaristi Dana Strum, ja albumi julkaistiin 17. toukokuuta 1988. "All Systems Go"-albumilla yhtyeen laulajana toimi Robert Fleischmanin korvannut Mark Slaughter, joka jätti yhtyeen albumin julkaisun jälkeen yhdessä Strumin kanssa perustaakseen oman yhtyeensä, Slaughterin. Albumia seuranneella pienimuotoisella kiertueella yhtye esiintyi pääasiassa pienillä klubeilla, kunnes se hajosi kiertueen päätyttyä elokuussa 1988.


title: All Systems Go

text: Albumi sijoittui ilmestyessään kotimaassaan Yhdysvalloissa Billboard 200-listalla sijalle 64 myyden hieman yli 150,000 kappaletta. Kappaleista "Love Kills" ja "That Time of Year" kuvattiin musiikkivideot, ja "Love Kills" julkaistiin myös suomalaisohjaaja Renny Harlinin ohjaaman "Painajainen Elm Streetillä 4 - Unien valtias"-kauhuelokuvan soundtrackilla. Albumin uudelleenmasteroitu CD-painos julkaistiin vuonna 2003, ja se sisälsi kaksi uutta instrumentaalikappaletta. Albumin kaikki kappaleet on kirjoittanut Vinnie Vincent.


title: Asutus

text: Asutus tarkoittaa ihmisten pysyvää asumista ja elämistä jollain alueella, tai aluetta, jolla on asutaan pysyvästi. Asutus eli asuttaminen tarkoittaa myös uuden asutuksen perustamista; jonkin ryhmän siirtymistä asumaan uusille alueille. Asutukseen yleensä liittyy asumusten eli asuinrakennusten rakentaminen, niiden ympäristöön kehittyvä asumiseen käytetty tila sekä laajempi asuinalue.


title: Asutus

text: Nykyisin Suomessa asutuksia jaetaan asukas- tai rakennustiheyden perusteella taajamiin ja haja-asutukseen.


title: Asutus

text: Asutushistoria tutkii entisinä aikoina tapahtunutta asutusta ja asuttamista.


title: Mumi Troll

text: Mumi Troll () on vuonna 1983 Vladivostokissa perustettu venäläinen rockyhtye. Yhtye edusti Venäjää Eurovision laulukilpailussa 2001 kappaleella "Lady Alpine Blue" ja sijoittui 12. sijalle.


title: Mumi Troll

text: Yhtye perustettiin Vladivostokissa Neuvostoliiton viimeisinä vuosina, ja se esiintyi epävirallisesti ja jäsenet joutuivat ajoittain pidätetyiksi.


title: Mumi Troll

text: Yhtyeen perusti Ilja Lagutenko (s. 1968), joka on kotoisin Moskovasta. Yhtye oli tauolla hänen jouduttuaan armeijaan ja työskenneltyään ulkomailla. Yhtye julkaisi ensimmäisen studiolevyn vuonna 1997.


title: Mumi Troll

text: Yhtyeen nimi on humoristinen väännös Muumipeikon venäjänkielisestä nimestä.


title: Martin Balsam

text: Martin Henry Balsam (4. marraskuuta 1919 Bronx, New York, Yhdysvallat – 13. helmikuuta 1996 Rooma, Italia) oli yhdysvaltalainen näyttelijä ja Oscar-voittaja. Hän opiskeli draamaa New Schoolissa, New Yorkissa ja suoritti asepalveluksensa ilmavoimissa. Hän perusti Actors Studion yhdessä Elia Kazanin ja Lee Strasbergin kanssa vuonna 1947.


title: Martin Balsam

text:
Balsam tunnetaan muun muassa elokuvista "Tyydyttämättömät" (1964), "Narri tuhannesta" (1965), "Summer Wishes, Winter Dreams" (1973), "Pelham 1-2-3 kaapattu" (1974), "Presidentin miehet" (1976) ja "Entebben taistelu" (1977). Muita elokuvia muun muassa "Psyko", (1960) "Cape Fear" (1990) ja "Väkivallan vihollinen 3" (1985).
Balsam oli naimisissa kolme kertaa, Pearl Sommerin, Joyce Van Pattenin ja kuolemaansa asti Irene Millerin kanssa. Hänellä oli kolme lasta, yksi Joyce Van Pattenin ja kaksi Irene Millerin kanssa. Myös hänen tyttärensä Talia Balsam on näyttelijä. Balsam kuoli sydänkohtaukseen 76-vuotiaana.


title: Touhukotilo

text: Touhukotilo ("Physa fontinalis") on makeassa ja murtovedessä elävä kuorellinen nilviäinen. Se kasvaa noin 1 cm:n pituiseksi. Kuori on vasenkätisesti kierteinen, vanhoilla yksilöillä harmaapilkkuinen. Tuntosarvet ovat ohuet ja pitkät, ja siirottavat melko leveässä kulmassa kahden puolen kotilon päätä.


title: Touhukotilo

text: Touhukotiloita elää luonnossa Euroopan järvissä ja lammissa sekä merenlahtien murtovedessä. Niitä kasvatetaan akvaarioissa lemmikkeinä ja pallokalojen ruoaksi.


title: Kasperi Laine & Kummitusorkesteri

text: Kasperi Laine & Kummitusorkesteri on rap-artisti Laineen Kasperin alkuvuodesta 2005 BV² Produktionsin kautta julkaisu albumi. Laine julkaisi albumin käyttäen nimeä Kontackto. Levy ei sisällä räppäämistä vaan ainoastaan hip hop -biittejä.


title: Laura Marano

text: Laura Marie Marano (s. 29. marraskuuta 1995 Los Angeles, Kalifornia, Yhdysvallat) on yhdysvaltalainen näyttelijä, joka on parhaiten tunnettu Kate Malonen roolista televisiosarjassa "Ilman johtolankaa" sekä naispääosasta Disney Channelin komediasarjassa "Austin ja Ally".


title: Laura Marano

text: Maranon vanhemmat ovat professori Damiano Marano ja entinen näyttelijä Ellen Marano. Lauran isosisko Vanessa Marano on myös näyttelijä. Hänen äitinsä omistaa Agoura Children’s Theater –lastenteatterin, jota siskokset kutsuivat lapsina "toiseksi kodikseen". Maranon isä on sukujuuriltaan italialainen.


title: Laura Marano

text: Marano on soittanut pianoa 9-vuotiaasta lähtien. Alun perin hänen äitinsä ei halunnut kumpaakaan tytärtään työskentelemään viihdealan kovaan maailmaan ja toivoi, että tiukka kykytoimisto Abrams hylkäisi heidät. Yllättäen kykytoimisto halusikin sekä Lauran että Vanessan, ja tällöin he aloittivat uransa lapsinäyttelijöinä.


title: Laura Marano

text: Marano on näytellyt viisivuotiaasta lähtien. Hän on ollut mukana monissa teatterituotannoissa kalifornialaisessa Stage Door -teatterissa. Maranon ensimmäinen tv-rooli oli sarjassa "Ilman johtolankaa", jossa hän näytteli päähenkilön tyttäriä sisarensa Vanessan kanssa vuosina 2003–2005.


title: Laura Marano

text: Vuonna 2007 Marano oli juontajana ja mentorina FOX-kanavan "Fiksumpi kuin koululainen" -ohjelmassa. Samana vuonna hän esitti komediaelokuvassa "Superbad" Beccaa (Martha MacIsaac) nuorena.


title: Laura Marano

text: 2011 hän sai Ally Dawsonin roolin Disney Channelin komediasarjasta "Austin ja Ally".


title: Laura Marano

text: Marano on vieraillut useissa televisiosarjoissa, kuten "Aavekuiskaaja", "Dexter", "Takaisin ruutuun", "Heroes", "FlashForward" ja "Isojen tyttöjen leikit". "" -elokuvassa Marano näyttelee hotellin lastenvahtia.


title: Laura Marano

text: Vuonna 2015 Marano ja Leigh-Allyn Baker näyttelivät Disney Channelin "Bad Hair Day" –elokuvaa.


title: Laura Marano

text: Marano on laulanut neljä kappaletta "Austin ja Ally" -sarjan toiselle soundtrack albumille nimeltä "".


title: Laura Marano

text: Marano ja Ross Lynch tekivät ”I Love Christmas” -kappaleen "Holidays Unwrapped"-levylle, joka julkaistiin Walt Disney Recordsin kautta. He lauloivat kappaleen myös vuonna 2015 "" –soundtrackille. Marano on julkaissut myös yhden soolosinglen nimeltä ”Boombox”.


title: Laura Marano

text: Tammikuussa 2016 Marano alkoi juontaa Radio Disney-kanavalla viikottaista "For the Record with Laura Marano" -ohjelmaa.


title: Laura Marano

text: Albumit


title: Laura Marano

text: Singlet


title: Vilho Karvala

text: Vilho Karvala () oli suomalainen jääkäriluutnantti ja toimitusjohtaja. Hänen vanhempansa olivat maanviljelijä Aukusti Karvala ja Vilhelmiina Höri. Hänet vihittiin avioliittoon vuonna 1920 Elly Signe Saveniuksen kanssa.


title: Vilho Karvala

text: Karvala kävi kansakoulun ja Haminan taistelukoulun vuonna 1918 sekä sotilasohjaajien täydennyskurssin Turengissa vuonna 1921 ja Suojeluskuntain päällystökoulussa vuonna 1924 sekä taktiikan soveltamiskurssin edellä mainitussa koulussa vuonna 1925.


title: Vilho Karvala

text: Karvala työskenteli maanviljelijänä ennen liittymistään vapaaehtoisena Saksassa sotilaskoulutusta antavan jääkäripataljoona 27:n täydennysjoukkoon 19. huhtikuuta 1916, josta hänet siirrettiin pataljoonan 3. komppaniaan 30. heinäkuuta 1916 ja edelleen 2. konekiväärikomppaniaan 22. marraskuuta 1917. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.


title: Vilho Karvala

text: Karvala saapui Suomeen (Vaasaan) jääkäreiden pääjoukon mukana aliupseeriksi ylennettynä 25. helmikuuta 1918. Hänet komennettiin Suomen sisällissotaan aluksi joukkueenjohtajaksi 5. jääkäripataljoonaan, josta hänet siirrettiin myöhemmin niin ikään joukkueenjohtajaksi 3. Jääkärirykmentin 10. jääkäripataljoonan konekiväärikomppaniaan. Hän otti osaa sisällissodan taisteluihin Tampereella ja Viipurissa.


title: Vilho Karvala

text: Karvala toimi sisällissodan jälkeen edelleen 3. Jääkärirykmentissä, josta myöhemmin muodostettiin Jääkärirykmentti n:o 3, Savon jääkärirykmentti n:o 3 ja Uudenmaan rykmentti. Rykmentissä hän toimi nuorempana upseerina ja 1. tammikuuta 1919 alkaen 3. konekiväärikomppanian päällikkönä. Armeijasta hän erosi 9. maaliskuuta 1921 ja siirtyi suojeluskuntajärjestön palvelukseen ja hänet sijoitettiin sotilasohjaajaksi Mikkelin suojeluskuntapiiriin. Tehtävässä hän palveli 10. maaliskuuta 1921 – 30. toukokuuta 1922 välisen ajan, jonka jälkeen hänet siirrettiin paikallispäälliköksi Raahen suojeluskuntaan. Raahen suojeluskunnassa hän palveli 1. kesäkuuta – 30. syyskuuta 1922 välisen ajan, jonka jälkeen hänet siirrettiin sotilasohjaajaksi Raahen suojeluskuntapiiriin. Raahesta hän sai siirron kouluttajaksi Haminan suojeluskuntaan ja toimi tehtävässä 1. lokakuuta 1922 – 30. tammikuuta 1923 välisen ajan, jonka jälkeen hänet siirrettiin Myllykosken-Anjalan suojeluskunnan paikallispäälliköksi ollen tehtävässä 1. helmikuuta – 31. elokuuta 1923 välisen ajan. Takaisin Raaheen Karvala komennettiin 1. sotilasohjaajaksi Raahen suojeluskuntapiiriin 1. syyskuuta 1923 ja hän oli tehtävässä 30. huhtikuuta 1924 saakka, jolloin hänet siirrettiin Keski-Pohjanmaan suojeluskuntapiirin 1. alueen päälliköksi. Alueen päällikön tehtävästä hänet siirrettiin 2. sotilasohjaajaksi 1. tammikuuta 1925 ja 1. sotilasohjaajaksi 16. toukokuuta 1925 sekä Raahen suojeluskuntapiirin 1. sotilasohjaajaksi 1. elokuuta 1925, missä tehtävässä hän palveli 30. kesäkuuta 1926 saakka, jolloin erosi suojeluskuntajärjestöstä ja siirtyi liikealalle.


title: Vilho Karvala

text: Karvala osallistui talvisotaan huoltopäällikkönä Kevyt Osasto l:ssä, missä joukossa hän osallistui taisteluihin Munasuolla, Muolaassa, Leppäsuolla, Kämärällä, Pienperossa, Näätälässä ja Talissa.


title: Vilho Karvala

text: Jatkosodan puhjettua Karvala komennettiin talousupseeriksi Linnoituspataljoona 4:ään, josta hänet kumminkin siirrettiin kohta Jalkaväenkoulutuskeskus 17:ään, missä hän palvelikin vuoteen 1942 saakka. Sotilaspalveluksesta Karvala vapautettiin palveluksesta vielä vuoden 1942 aikana hänen sairautensa johdosta ja hän siirtyi siviiliin A. F. Salovaaran toimitusjohtajaksi. Karvala haudattiin Helsinkiin.


title: Korkein oikeus (elokuva)

text: Korkein oikeus on suomalainen independent-elokuva vuodelta 2008. Elokuva sai ensi-iltansa 24. syyskuuta 2008 Rakkautta ja Anarkiaa -elokuvafestivaaleilla, ja se valittiin avoimessa nettiäänestyksessä parhaaksi elokuvaksi. Tämän jälkeen se otettiin Finnkinon ohjelmistoon ensimmäisenä indie-elokuvana suomessa. Korkein oikeus on myös ensimmäinen suomalainen indie-elokuva joka oli Jussi-gaalassa ehdolla avoimessa yleisöäänestyksessä.


title: Korkein oikeus (elokuva)

text:
Elokuva käsittelee helsinkiläisten nuorten alakulttuureita sekä yksilönvapautta. Se on Olli Ylisen ensimmäinen ohjaus. Pääosissa näyttelevät Antti Launonen, Jyrki Nousiainen, Marja Salo ja Laura Birn.
Elokuvan on tuottanut Yansa Creations.


title: Krasnozavodsk

text: Krasnozavodsk () on kaupunki Moskovan alueen Sergijev Posadin piirissä Venäjällä. Se sijaitsee Kunja-joen rannalla 88 kilometriä Moskovasta koilliseen ja 15 kilometriä Sergijev Posadista pohjoiseen. Bužaninovon asemalta haarautuva sivurata yhdistää sen Moskovan ja Jaroslavlin väliseen rautatiehen. Asukkaita on 13 500 henkeä (vuonna 2002).


title: Krasnozavodsk

text: Kaupunki on saanut alkunsa vuonna 1916 rakennetusta konepajan asutuskeskuksesta. Vuonna 1939 siitä tuli taajama ja vuonna 1940 Krasnozavodskin kaupunki, johon liitettiin myös joukko muita taajamia.


title: Krasnozavodsk

text: Kaupungin tärkein tuotantolaitos on patruunoita ja ilotulitusvälineitä valmistava Krasnozavodskin kemiallinen tehdas.


title: Krasnozavodsk

text: Krasnozavodskin lähellä sijaitseva Bogorodskojen kylä tunnetaan kansanomaisista puuleluistaan ja muista puunleikkaustöistä. Kylässä on vuonna 1768 rakennettu barokkityylinen Jumalansynnyttäjän syntymän kirkko.


title: Kurovskoje

text: Kurovskoje () on kaupunki Moskovan alueen Orehovo-Zujevskin piirissä Venäjällä. Se sijaitsee Meštšeran alangolla Moskvajokeen laskevan Nerskaja-joen rannalla 92 kilometriä Moskovasta kaakkoon. Kaupungissa risteytyvät Moskovan ja Kazanin sekä Orehovo-Zujevon ja Voskresenskin väliset rautatiet (Kurovskajan asema). Asukkaita on 19 100 henkeä (vuonna 2006).


title: Kurovskoje

text: Kurovskajan kylä mainitaan ensimmäisen kerran vuonna 1646. Seutu oli vanhastaan tunnettu käsityöammateistaan. Vuonna 1854 kylän lähelle perustettiin tekstiilitehdas, jota laajennettiin 1920–1930-luvuilla. Vuonna 1931 paikkakunta sai kaupunkimaisen taajaman statuksen ja vuonna 1952 siitä tuli Kurovskojen kaupunki. Vuosina 1929–1959 se oli Kurovskojen piirin keskus.


title: Kurovskoje

text: Neuvostoaikana kaupungissa oli tekstiili- ja elintarviketeollisuutta. Kurovskojen tekstiilitehdas teki konkurssin vuonna 2000.


title: Krasnogorsk (Moskovan alue)

text: Krasnogorsk () on Moskovan läntinen naapurikaupunki. Se sijaitsee Moskvajoen rannalla, Moskovan kehätien länsipuolella ja kuuluu Moskovan alueeseen Venäjällä. Kaupungin keskustasta on noin 21 kilometriä pääkaupungin keskustaan. Krasnogorskin kaupunki on myös Krasnogorskin piirin keskus. Kaupungissa asui vuoden 2010 väestönlaskennan mukaan 116 738 henkeä.


title: Krasnogorsk (Moskovan alue)

text: Kaupungin paikalla on sijainnut useita kyliä, joista Pavšino mainitaan ensimmäisen kerran vuonna 1462 ja Gubailovo vuonna 1620. 1840-luvulla Gubailovon ympärille syntyi paperi- ja tekstiiliteollisuutta. Vuosina 1926–1927 paikkakunnalle siirrettiin Podolskin optiikkatehdas, jonka viereen perustettiin vuonna 1929 Krasnaja Gorka -niminen asutus. Vuonna 1932 siihen liitettiin Gubailovo, ja paikkakunta sai kaupunkimaisen taajaman statuksen. Vuonna 1940 siitä tuli Krasnogorskin kaupunki, johon vuonna 1962 liitettiin myös Pavšinon taajama.


title: Krasnogorsk (Moskovan alue)

text: Vuonna 1945 Neuvostoliiton puolelle siirtyneet ja siirretyt V-2-rakettiohjelman saksalaiset insinöörit asuivat ja työskentelivät tämän kaupungin alueella sijaitsevassa saaressa kehittäen V-2-ohjuksen pohjalta ohjuksien komponentteja.


title: Krasnogorsk (Moskovan alue)

text: Krasnogorskin tärkein tuotantolaitos on S.A. Zvereville nimetty tehdas, joka valmistaa optisia laitteita sotilas- ja siviilikäyttöön. Tehtaan tunnetuimpia tuotteita ovat Zenit-valokuvakamerat. Kaupungissa on myös rakennustarvike-, koneenrakennus- ja elintarviketeollisuutta. Huomattava osa asukkaista käy työssä Moskovassa.


title: Krasnogorsk (Moskovan alue)

text: Moskovan metron kolmoslinja kulkee kaupungin itäosien kautta; asema Mjakinino sijaitsee suuren Krokus-messukeskuksen vieressä Krasnogorskin puolella. Krasnogorskin keskustan kautta kulkee Moskovasta länteen, kohti Tverin alueen Rževiä vievä rautatie (Pavšinon asema).


title: Krasnogorsk (Moskovan alue)

text: Metsien keskellä vaihtelevassa maastossa sijaitseva Krasnogorsk on Moskovan alueen viehättävimpiä kaupunkeja. Keskustassa on säilynyt ruhtinas V.M. Dolgoruki-Krymskin kartanokokonaisuus Znamenskoje-Gubailovo maisemapuistoineen. Pavšinossa on vuonna 1821 rakennettu empiretyylinen Pyhän Nikolaoksen kirkko. Neljän kilometrin päässä kaupungista sijaitsee 1660-luvulla perustettu Arhangelskojen kartano, joka on kuulunut mm. Tšerkasskin, Golitsynin ja Jusupovin ruhtinassuvuille. Nykyään kartano toimii museona. Sen lähellä on Venäjän hallituksen huvila-alueita.


title: Krasnogorsk (Moskovan alue)

text: Jääpalloseura HK Zorki Krasnogorsk kuuluu Venäjän viime vuosien menestyneimpiin seuroihin.


title: Vuositähti

text: Vuositähti on partiomerkki, jota on käytetty partioliikkeen alusta alkaen. Niitä on ollut monenlaisia, mutta eräs pitkäaikaisimpia on ollut kankaalle applikoitu noin viiden millimetrin läpimittainen hopealankainen tähti, pohjakangas on yhden senttimetrin levyinen tummanvihreä nauha.


title: Vuositähti

text: Tähtiä myönnetään jäsenyydestä yksi vuodessa. Joskus on käytetty myös kullanvärisiä tähtiä, joita on myönnetty yksi viittä vuotta kohti siten, että joka neljännen hopeisen tähden jälkeisenä vuonna kultainen tähti korvaa nämä hopeiset tähdet. Tässä kohdin käytäntö on ollut yksilöllinen: jos joku on halunnut, on uusia tähtiä annettu yhtenäisinä nauhoina niin monta kuin on palveluvuosia. Ei ole lainkaan harvinaista nähdä partioveteraaneja, joilla on puserossaan useita kymmeniä hopeisia vuositähtiä.


title: Vuositähti

text: Lisäksi on ollut olemassa hiukan suurempia metallisia vuositähtiä, mutta niiden käyttö oli harvinaisempaa.


title: The Cab

text: The Cab on yhdysvaltalainen rockyhtye Las Vegasista. The Cabin suosio on kasvanut vauhdilla Decaydance-levy-yhtiön kanssa solmitun levytyssopimuksen ja ensimmäisen albumijulkaisun "Whisper War" myötä. Alternative Press kuvailikin yhtyettä ”yhtyeeksi, joka tulisi tietää vuonna 2008”.


title: The Cab

text: Toisensa high schoolissa tavanneet Alex Deleon (s. 1989) ja Cash Colligan (s. 1989) perustivat yhtyeen vuonna 2004. He äänittivät demoja ja laittoivat niitä The Cabin MySpace-sivulle. Kaverukset tulivat kuitenkin pian siihen tulokseen, että yhtye tarvitsisi lisää jäseniä jatkaakseen. Deleon sai rumpali Alex Johnsonin (s. 1989) jättämään silloisen hardcoreyhtyeensä ja liittymään The Cabiin. Vuoden 2005 loppupuolella heillä oli jo kokonainen yhtye kasassa, kun Paul Garcia kitaroineen sekä pianoa ja kitaraa soittava Alex Marshall (s. 1989) olivat liittyneet yhtyeeseen. Tammikuussa 2006 The Cab solmi levytyssopimuksen paikallisen Olympus Records -levy-yhtiön kanssa. Yhtye ei kuitenkaan saanut mitään aikaiseksi tämän levy-yhtiön alaisena.


title: The Cab

text: Kaverusten onneksi he sattuivat törmäämään Panic at the Disco -yhtyeen rumpaliin Spencer Smithiin Cobra Starshipin konsertissa. Hän auttoi heitä saamaan levytyssopimuksen Decaydance-levy-yhtiöön. Pian tämän jälkeen Paul Garcia korvattiin Ian Crawfordilla (s. 1988).


title: The Cab

text: Ensimmäinen studioalbumi "Whisper War" julkaistiin 29. huhtikuuta 2008.


title: The Cab

text: Pitkään odotettu toinen studioalbumi "Symphony Soldier" julkaistiin 23. elokuuta 2011. "AbsolutePunk" antoi ehdottoman hyvää palautetta levystä, kutsuen sitä "mestariteokseksi". "Symphony Soldier" on digitaalisesti ladattavissa iTunesissa, mutta fyysistä kopiota levystä pystyy ostamaan vain bändin nettikaupasta.


title: Tsvetanka Hristova

text: Tsvetanka Hristova () oli bulgarialainen kiekonheittäjä ja olympiamitalisti. Hän voitti urallaan yhden maailmanmestaruuden ja yhden Euroopan-mestaruuden.


title: Tsvetanka Hristova

text: Tsvetanka Hristova sijoittui vuonna 1979 nuorten EM-kilpailujen kiekonheitossa kolmanneksi. Ateenan EM-kilpailuissa 1982 hän voitti kultaa tuloksella 68,34. Bulgaria sai kilpailussa kaksoisvoiton. Helsingin MM-kilpailuissa 1983 hän sijoittui neljänneksi tuloksella 65,62, ja Los Angelesin 1984 olympialaiset jäivät häneltä käymättä Bulgarian liityttyä olympiaboikottiin. Seuraavat arvokisat tuottivat hänelle himmeämpiä mitaleja: EM-hopeaa Stuttgartissa 1986 tuloksella 69,52, MM-pronssia Roomassa 1987 tuloksella 68,82 ja olympiapronssia Soulissa 1988 tuloksella 69,74. Universiadeissa hän saavutti hopeaa vuonna 1985 ja kultaa vuonna 1987. Vuoden 1989 maailmancupissa hän edusti Eurooppaa ja sijoittui neljänneksi. Splitin EM-kilpailuissa 1990 jäi kymmenenneksi tuloksella 56,30.


title: Tsvetanka Hristova

text: Tokion MM-kilpailuissa 1991 Hristova voitti maailmanmestaruuden. Hänen kolme ensimmäistä loppukilpailuheittoaan kantoivat lukemiin 62,16, 64,20 ja 62,82, ja neljäs heitto oli yliastuttu. Ennen viidettä heittoaan hän oli kilpailussa seitsemäntenä mutta viidennellään hän sai tuloksen 66,96 ja nousi neljänneksi. Viimeisellään hän sai tuloksen 71,02 ja nousi voittajaksi 1,90 metrin erolla hopeamitalisti Ilke Wyluddaan. Edellisen kerran hän oli heittänyt yli 70 metriä vuonna 1988. Barcelonan 1992 olympialaisissa Hristova sai hopeaa tuloksella 67,78. Hänen edellään oli sama nainen kuin vuoden 1985 universiadeissa, kuubalainen Maritza Martén. Vuonna 1993 Hristova sai neljän vuoden kilpailukiellon dopingrikkomuksesta. Kilpailukieltonsa jälkeen hän osallistui Ateenan MM-kisoihin 1997 ja Ateenan olympialaisiin 2004, mutta jäi molemmilla kerroilla karsintaan. Vuosina 2005 ja 2006 hän kilpaili vielä Yleisurheilun Euroopan cupissa.


title: Tsvetanka Hristova

text: Maailmanmestaruusvuonnaan 1991 Hristovalla oli pituutta 175 cm ja painoa 80 kiloa. Hän edusti kotikaupunkinsa Kazanlăkin Rozova Dolina -seuraa. Ennätyksensä 73,22 m hän heitti vuonna 1987. Hän on sillä tuloksella vielä vuoden 2008 lopulla kaikkien aikojen maailmantilastossa kahdeksantena.


title: Tsvetanka Hristova

text: Tsvetanka Hristova menehtyi kotikaupungissaan keuhkosyöpään ja keuhkokuumeeseen.


title: Alina Ivanova

text: Alina Ivanova (s. 25. kesäkuuta 1969) on neuvostoliittolainen kilpakävelijä, joka voitti maailmanmestaruuden vuonna 1991.


title: Alina Ivanova

text: Tšeljabinskista kotoisin oleva 164-senttinen ja 49-kiloinen Alina Ivanova käveli vuonna 1989 5 000 metrin kävelyn Euroopan ennätyksen 20.50,60 ja teki 10 kilometrillä hyvän tuloksen 42.16. Vuonna 1991 hänet hylättiin maailmancupissa mutta myöhemmin samana vuonna Tokion MM-kilpailuissa hän karkasi muilta kilpailijoilta seitsemän kilometrin kohdalla ja voitti kultaa ajalla 42.57. Barcelonan 1992 olympialaisissa hän saapui ensimmäisenä maaliin mutta tuli hylätyksi.


title: Asuttaminen

text: Asuttaminen on väestön siirtymistä, ja uuden asutuksen perustamista alueelle, jossa siirtyvällä väestöllä ei ole aikaisempaa asutusta. Asutettavalla alueella tosin saattaa asua aiempaa väestöä, alkuasukkaita. Asuttamiseen osallistuvaa ihmistä voidaan kutsua uudisasukkaaksi.


title: Asuttaminen

text: Kolonisaatioon kuuluu yleensä asuttamista, jossa uudisasukkaat siirtyvät uusille alueille jonkun ryhmän tai yhteisön jäseninä tai lähettäminä, tarkoituksenaan valloittaa alue. Uudisasukkaiden asuttama alue on siirtokunta. Siirtokuntaan voi siirtyä myöhemminkin ihmisiä, mutta tämä ei enää ole asuttamista, vaan esimerkiksi siirtolaisuutta tai maahanmuuttoa.


title: Émilie du Châtelet

text: Gabrielle Émilie Le Tonnelier de Breteuil, markiisitar du Châtelet (17. joulukuuta 1706 Pariisi – 10. syyskuuta 1749 Lunéville) oli valistuksen ajan ranskalainen matemaatikko, fyysikko ja kirjailija. Jälkipolvet muistavat hänet etenkin suhteesta Voltaireen. Hän ei ollut ainoastaan Newtonin "Principia Mathematican" ranskantaja vaan myös uuden fysiikan airuita Ranskassa.


title: Émilie du Châtelet

text: Châtelet julkaisi 1737 tutkielman, jonka otsikko oli "Dissertation sur la nature et la propagation du feu", joka perustui hänen tulen kanssa tekemäänsä tutkimustyöhön. Se ennakoi nykyisin infrapunasäteilynä tunnetun ilmiön ja valon olemuksen. Hänen kirjansa "Institutions de Physique" (”Luentoja fysiikasta”) ilmestyi 1740, ja se esiteltiin uusien luonnontieteellisten ja filosofisten ajatusten katsauksena. Näitä ajatuksia tutki hänen kolmetoistavuotias poikansa, mutta katsaukseen sisältyi ja se pyrki sovittamaan yhteen aikansa johtavien ajattelijoiden monimutkaisia ajatuksia. Siinä hän yhdisti Gottfried Leibnizin teorioita ja Willem 's Gravesanden käytännön havaintoja osoittaakseen, että liikkuvan kappaleen energia on suoraan verrannollinen kappaleen nopeuden "neliöön" (E ∝ v²), ei sen nopeuteen, kuten Newton, Voltaire ja muut olivat aiemmin olettaneet. Myöhemmin Châtelet formalisoi liike-energialle kaavan E = ½mv², jossa E on kappaleen liike-energia, m sen massa ja v sen nopeus.


title: Émilie du Châtelet

text: Kuolinvuonnaan hän sai valmiiksi työn, jota pidetään hänen merkittävänä saavutuksenaan: hän käänsi ranskaksi Newtonin teoksen "Principia Mathematica". Käännökseen hän lisäsi energiaperiaatteen johdon mekaniikan peruslaeista. Châtelet'n käännös "Principia Mathematicasta" on edelleen teoksen ranskankielinen standardikäännös.


title: Émilie du Châtelet

text: Châtelet'n isä oli Ludvig XIV:n hovin korkea virkamies Louis Nicolas le Tonnelier de Breteuil, joka asemansa vuoksi oli hovin seurapiirielämän keskipisteessä, mikä soi perheelle merkittävän aseman. Heidän tuttavapiiriinsä kuului Ranskan tiedeakatemian pysyvä sihteeri Fontenelle. Émilien isä Louis-Nicolas huomasi tyttärensä lahjakkuuden jo varhain ja järjesti tapaamisen Fontenellen kanssa, jotta he voisivat keskustella astronomiasta, kun tytär oli kymmenvuotias. Émilien äiti Gabrielle-Anne de Froulay oli saanut kasvatuksensa luostarissa, joka siihen aikaan oli ranskalaisten tyttöjen ja naisten pääasiallinen oppilaitos. On esitetty, ettei hän hyväksynyt älykästä tytärtään eikä miehensä harrastamaa Emilien älyllisen uteliaisuuden kannustamista, mutta myös että hän olisi paitsi hyväksynyt tyttärensä varhaisen opinsaannin, myös kannustanut häntä kyseenalaistamaan vakiintuneita käsityksiä.


title: Émilie du Châtelet

text: Oli miten tahansa, sellainen kannustaminen oli hänen asemassaan olevilta vanhemmilta ja tuohon aikaan hyvin poikkeuksellista. Kun Émilie oli pieni, isä järjesti hänelle liikuntaharrastuksia kuten miekkailua ja ratsastusta, ja kun tytär kasvoi, isä hankki hänelle opettajia. Kaksitoistavuotiaana Emilie osasi sujuvasti latinaa, italiaa, kreikkaa ja saksaa. Myöhemmin hän julkaisi kreikasta ja latinasta ranskaan kääntämiään näytelmiä ja filosofisia tekstejä. Hän sai opetusta myös matematiikassa, kirjallisuudessa ja luonnontieteissä. Äiti Gabrielle-Anne kauhisteli hänen edistymistään ja vastusti Louis-Nicolasia joka vaiheessa, yrittipä hän jopa kerran lähettää Émilien luostariin.


title: Émilie du Châtelet

text: Émilie piti myös tanssista, osasi soittaa harppua, lauloi oopperaa ja oli harrastelijanäyttelijä. Kun hän oli teini-iässä eikä rahaa kirjoihin ollut, hän hyödynsi matematiikantaitojaan kehittämällä menestyksekkäitä uhkapelimenetelmiä.


title: Émilie du Châtelet

text: Paljon myöhemmin hän kerran menetti Fontainebleaun hovin pelipöydässä korttihuijareille 84 000 frangia (runsaat miljoona euroa nykyrahassa), josta osan hän oli lainannut. Maksaakseen suuren velkansa pian takaisin hän laati nerokkaan rahoitussuunnitelman, joka on verrattavissa nykyajan johdannaisiin ja maksoi veronkerääjille pienehkön summan, jolloin he saivat oikeuden hänen tuleviin ansioihinsa (veronkantajilla oli oikeus saada osa kuninkaalle keräämistään veroista) ja lupasi maksaa hovin pelaajille osan näistä tulevista ansioistaan.


title: Émilie du Châtelet

text: Émilie avioitui 20. kesäkuuta 1725 markiisi Florant Claude du Chastellet'n kanssa, ja hänestä tuli markiisitar du Chastellet (kirjoitustavan "Châtelet" otti käyttöön Voltaire, ja se on vakiintunut käytännöksi). Kuten ylhäisön piirissä oli tapana, heidänkin avioliittonsa oli järjestetty. Pariskunnalla ei ollut juuri yhteistä, mutta ajan tavan mukaan avioitumiseen vaikutti omaisuus.


title: Émilie du Châtelet

text: Synnytettyään kolme lasta Émilie katsoi aviolliset velvollisuudet täytetyiksi ja sopi miehensä kanssa, että kumpikin eläisi omaa elämäänsä, joskin yhteinen talous säilyisi. Markiisi oli sotilas ja Burgundissa sijaitsevan Semur-en-Auxois'n kuvernööri. Sen ajan ranskalaisen yläluokan piirissä sekä miehen että vaimon oli soveliasta pitää rakastajaa.


title: Émilie du Châtelet

text: 24-vuotiaana Émilie du Châtelet'lla oli suhde Richelieun herttuan kanssa, ja suhde kesti puolitoista vuotta. Herttuaa kiinnosti kirjallisuus ja filosofia, ja Châtelet oli harvoja naisia, jotka pystyivät keskustelemaan hänen kanssaan hänen tasollaan. Châtelet luki kaikki merkittävät kirjat, kävi säännöllisesti teatterissa ja nautti älyllisestä keskustelusta. Châtelet osoitti kiinnostusta Isaac Newtonin teoksiin, ja Richelieu kannusti häntä opiskelemaan korkeampaa matematiikkaa, jotta hän ymmärtäisi paremmin Newtonin teorioita. Ranskan akatemian jäsenestä Moreau de Maupertuis'sta tuli Châtelet'n geometrianopettaja, ja heillä oli myös suhde. Maupertuis oli matemaatikko, astronomi ja fyysikko ja hän kannatti Newtonin teorioita, jotka olivat akatemiassa kiihkeän keskustelun aihe.


title: Émilie du Châtelet

text: Émilie ja Voltaire, joka oli hänen neljäs rakastettunsa, tapasivat kun Voltaire palasi maanpaosta Lontoosta. Châtelet kutsui hänet asumaan maaseutuasuntoonsa Cirey-sur-Blaiseen Haute-Marneen, Koillis-Ranskaan, ja Voltairesta tuli hänen pitkäaikainen seuralaisensa – pitkämielisen aviomiehen silmien alla. Châtelet opiskeli fysiikkaa ja matematiikkaa ja julkaisi tieteellisiä artikkeleita ja käännöksiä. Voltairen ystävilleen lähettämien kirjeiden ja heidän toistensa teoksista esittämiensä kommenttien perusteella he elivät yhdessä toisistaan pitäen ja toisiaan kunnioittaen.


title: Émilie du Châtelet

text: Châtelet'n viimeinen suhde osoittautui kohtalokkaaksi. Vähän yli 40-vuotiaana hänellä oli suhde runoilija Jean François de Saint-Lambert'n kanssa, ja hän tuli raskaaksi. Kirjeessään ystävälleen hän kertoi peloistaan, ettei hän ikänsä vuoksi hän selviäisi synnytyksestä. Châtelet synnytti lapsen, mutta kuoli kuuden päivän kuluttua 42-vuotiaana veritulppaan. Kirjeessään ystävälleen Preussin kuningas Frederik II Suurelle Voltaire sanoi, että Châtelet oli "suurmies, jonka ainoa vika oli, että hän oli nainen".


title: Jevgeni Maskinskov

text: Jevgeni Maskinskov (19. joulukuuta 1930 – 25. tammikuuta 1985) oli neuvostoliittolainen kilpakävelijä ja olympiamitalisti.


title: Jevgeni Maskinskov

text: Maskinskov saavutti Melbournen 1956 olympialaisten 50 kilometrin kävelyssä hopeaa ajalla 4.32.57,0. Kaksi vuotta myöhemmin hän voitti Tukholman EM-kilpailuissa kultaa ajalla 4.17.15,4; italialainen Abdon Pamich hävisi hänelle noin 45 sekuntia.


title: Tiaisnapsijat

text: Tiaisnapsijat ("Ornithion") on tyrannien heimoon kuuluva lintusuku.


title: Pimeä virtaus

text: Pimeä virtaus on nimitys galaksijoukkojen havaitulle suuren mittakaavan liikkeelle, joka ei suuntaudu satunnaisiin suuntiin. Nimestään huolimatta ilmiö ei liity pimeään aineeseen tai pimeään energiaan vaan noudattaa näiden termien määrittämää tapaa nimittää havaittua, mutta alkuperältään tuntematonta asiaa pimeäksi.


title: Pimeä virtaus

text: Pimeä virtaus havaittiin tutkimalla kolmen vuoden ajan Sunyaevin–Zel'dovichin ilmiötä WMAP-satelliitin tuottamasta datasta. Nämä osoittivat galaksijoukkojen liikkeessä säännönmukaisen suuntautumisen kohti noin 20 asteen laajuista taustataivaan aluetta, joka Maasta katsottuna sijaitsee Kentaurin ja Purjeen tähdistöjen suunnalla. Ilmiö on mielenkiintoinen, sillä nykyisten kosmologisten mallien mukaan suuren mittakaavan rakenteiden liikkeen pitäisi suuntautua satunnaisiin suuntiin kosmisen taustasäteilyn suhteen.


title: Pimeä virtaus

text: Ilmiö kuvattiin tieteelle arvostetussa Astrophysical Journal Letters -julkaisusarjassa 20. lokakuuta 2008 ja jatkossa tutkimusta laajennetaan kattamaan yhä useampien galaksijoukkojen liike. Ilmiön ensimmäisenä julkaisseet tutkijat arvelevat virtauksen saaneen alkunsa pian alkuräjähdyksen jälkeen nykyisin havaittavia galaksijoukkoja edeltäneiden rakenteiden vuorovaikutuksesta jonkin sellaisen rakenteen kanssa, joka on jäänyt maailmankaikkeuden inflatorisen laajenemisen tuloksena näkyvän maailmankaikkeuden ulkopuolelle. Jos näin on, kyseessä on ensimmäinen havainto näkyvän maailmankaikkeuden ulkopuolella sijaitsevien rakenteiden olemassaolosta.


title: Pimeä virtaus

text: Havainto on saanut osakseen jonkin verran kritiikkiä, mutta toistaiseksi se vaikuttaa todelliselta.


title: Pimeä virtaus

text: Aluksi pimeän virtauksen lähteen uskottiin olevan Kentaurin ja Vesikäärmeen tähdistöjen suunnalla, mikä vastasi painovoima-anomalia suuren attraktorin sijaintipaikkaa. Nykytiedon mukaan vaikuttaa kuitenkin, että suuren attraktorin vaikutuksen lähde on Kulmaviivoittimen galaksijoukon läheisyydessä, ja pimeän virtauksen taas vieläkin kauempana havaittavan maailmankaikkeuden ulkopuolella. Kyseessä voisi olla erittäin kaukainen rakenne, ehkä jopa toinen maailmankaikkeus.


title: Montbrison

text: Montbrison kunta Loiren departementissa Keski-Ranskassa. Kunnan väkiluku on 15 324.


title: Montbrison

text: Kunta on antanut nimen suositulle sinihomejuustolle Fourme de Montbrison, jota on valmistettu seudulla vuosisatoja.


title: Morganiitti

text:
Morganiitti on silikaattimineraali beryllin vaaleanpunainen värimuunnos. Se on jalokivi ja sitä käytetään korukivenä. Morganiitin, kuten muidenkin beryllien, kemiallinen kaava on BeAlSiO. Se on nimetty amerikkalaisen jalokivien keräilijän John Pierpont Morganin
mukaan.


title: Morganiitti

text:
Morganiittia esiintyy usein samoissa paikoissa turmaliinin kanssa. Sitä on löydetty Yhdysvalloista, Madagaskarilta, Brasiliasta,
Mosambikista, Zimbabwesta, Namibiasta, Kiinasta, Venäjältä, Italiasta ja Kazakstanista.


title: Morganiitti

text: Morganiitin hiontaan käytettyjä menetelmiä ovat viiste- ja pyöröhionta sekä hiominen gemmeiksi.


title: Manicaland

text: Manicaland on yksi Zimbabwen kahdeksasta provinssista. Se sijaitsee maan itäosassa Mosambikin rajalla. Provinssin pinta-ala on 35 844,63 neliökilometriä ja siellä on 1 752 698 asukasta (vuonna 2012). Sen pääkaupunki on Mutare.


title: Manicaland

text: Provinssi on saanut nimensä alueella perinteisesti asuneen manyika-heimon (shona-heimon alaheimo) mukaan.


title: Vasili Kuznetsov (yleisurheilija)

text: Vasili Kuznetsov (7. helmikuuta 1932 Kalikino – 6. elokuuta 2001) oli neuvostoliittolainen kymmenottelija ja olympiamitalisti. Hän oli lähes vuosikymmenen ajan lajinsa paras eurooppalainen ja paransi kahdesti maailmanennätystäkin.


title: Vasili Kuznetsov (yleisurheilija)

text: Vasili Kuznetsov paransi kymmenottelun Euroopan ennätystä ensimmäisen kerran vuonna 1954. Samana vuonna hän saavutti ensimmäisen arvokisamitalinsa voittaessaan kultaa Bernin EM-kilpailuissa tuloksella 6752 pistettä. Melbournen 1956 olympialaisissa hän sai pronssia kahden yhdysvaltalaisen jäljessä pistemäärällä 7465. Krasnodarissa 17.–18. toukokuuta 1958 hän ylitti ensimmäisenä 8000 pisteen rajan silloisen kymmenottelutaulukon mukaan; hänen uusi maailmanennätyksensä oli 8014 pistettä. Yhdysvaltain ja Neuvostoliiton välisessä maaottelussa Rafer Johnson vei Kuznetsovilta maailmanennätyksen neuvostoliittolaisen jäädessä 7897 pisteeseen. Tukholman EM-kilpailuissa Kuznetsov voitti toisen Euroopan mestaruutensa tuloksella 7865 pistettä.


title: Vasili Kuznetsov (yleisurheilija)

text: Moskovassa 16.–17. toukokuuta 1959 Kuznetsov otti jälleen maailmanennätyksen haltuunsa tuloksella 8357 pistettä. Yhdysvallat-maaottelussa hän Rafer Johnsonin poissa ollessa vei voiton maailmanennätystä lähennelleellä pistemäärällä 8350. Kesällä 1960 Johnson vei Kuznetsovilta maailmanennätyksen. Rooman 1960 olympialaisissa Kuznetsov sai pronssia tuloksella 7809 pistettä; Johnsonin lisäksi taiwanilainen Yang Chuan-Kwang oli häntä selvästi parempi.


title: Vasili Kuznetsov (yleisurheilija)

text: Belgradin EM-kilpailuissa 1962 Kuznetsov voitti kolmannen Euroopan mestaruutensa tuloksella 8026 pistettä. Hän voitti vain neljällä pisteellä saksalaisen Werner von Moltken, ja kisojen jälkeen käyttöön otetulla uudella pistetaulukolla von Moltke olisi voittanut kisan 16 pisteellä. Tokion 1964 olympialaisissa Kuznetsov keräsi uuden taulukon mukaan 7569 pistettä ja sijoittui seitsemänneksi.


title: Vasili Kuznetsov (yleisurheilija)

text: Vasili Kuznetsov on edelleen vuoden 2008 lopulla ainoa kolme Euroopan mestaruutta voittanut moniottelija. Neuvostoliiton mestaruuden hän voitti kymmenen kertaa. Hänellä oli pituutta 185 cm ja huippuvuosinaan hän painoi 83 kiloa.


title: Mashonaland Central

text: Mashonaland Central eli Keski-Mashonamaa on yksi Zimbabwen kahdeksasta provinssista. Se sijaitsee maan pohjoisrajalla. Vuonna 2002 provinssissa oli hiukan alle miljoona asukasta. Sen pääkaupunki on Bindura.


title: Mashonaland East

text: Mashonaland East eli Itä-Mashonamaa on yksi Zimbabwen kahdeksasta provinssista. Se sijaitsee maan koillisosassa. Vuonna 2002 provinssissa oli noin 1,1 miljoonaa asukasta. Sen pääkaupunki on Marondera. Mashonaland East on reikäleipäprovinssi, koska pääkaupunki Harare sen keskellä muodostaa oman provinssinsa.


title: Juri Kutjenko

text: Juri Kutjenko (8. kesäkuuta 1932 Luhansk – 13. joulukuuta 2003) oli neuvostoliittolainen kymmenottelija.


title: Juri Kutjenko

text: Kutjenko sijoittui kahdesti arvokisojen kymmenottelussa neljänneksi: Bernin EM-kilpailuissa 1954 hänen tuloksensa oli 6097 pistettä ja Rooman 1960 olympialaisissa 7567 pistettä. Hän vei Euroopan ennätyksen maanmieheltään Vasili Kuznetsovilta tekemällä Kiovassa 5.–6. syyskuuta 1961 pisteet 8361. Osalajeittain Kutjenkon ennätyksen tulossarja oli: 100 metrin juoksussa 10,7, pituushypyssä 701, kuulantyönnössä 15,04, korkeushypyssä 180, 400 metrin juoksussa 50,3, 110 metrin aitajuoksussa 15,2, kiekonheitossa 47,18, seiväshypyssä 430, keihäänheitossa 72,79 ja 1 500 metrin juoksussa 4.34,3.


title: Infinity Ward

text: Infinity Ward on vuonna 2002 perustettu yhdysvaltalainen pelitalo, joka on Activisionin tytäryhtiö. Infinity Ward on kehittänyt useita "Call of Duty" -pelisarjan osia.


title: Hitchin to Helsinki

text: Hitchin to Helsinki on suomalaisen Kristiina Wheelerin debyyttialbumi, joka julkaistiin 5. marraskuuta 2008.


title: Hitchin to Helsinki

text: Toukokuussa 2008 julkaistiin albumin ensimmäinen single "Sunny Day", joka soi kesän aikana radiossa. Kappale oli myös ehdolla kesähitiksi 2008. Elokuun lopussa radioille lähetettiin toinen single, kaveruudesta kertova "Annie And I". Albumin kolmantena singlenä tammikuussa 2009 radioille lähettiin "Rainy Helsinki". Albumilta irroitettiin vielä neljäskin single "Wrong".


title: Hitchin to Helsinki

text: Albumin digitaalisella versiolla on mukana kappale "I'm Ready", joka ei sisälly fyysiselle albumille.


title: Hitchin to Helsinki

text: Kaikki kappaleet kirjoittanut Christel Sundberg, ellei toisin mainittu.


title: Martin Lauer

text: Martin Lauer (s. 2. tammikuuta 1937 Köln) on entinen saksalainen 110 metrin aitajuoksija, joka vuonna 1959 sivusi lajin maailmanennätystä. Hän kilpaili myös kymmenottelijana ja saavutti olympiavoiton 4 × 100 metrin viestijuoksussa.


title: Martin Lauer

text: Martin Lauer alitti 110 metrin aitajuoksussa 14 sekunnin rajan ensimmäisenä eurooppalaisena Hampurissa Saksan ja Suomen välisessä maaottelussa vuonna 1956. Melbournen 1956 olympialaisissa hän sijoittui aitajuoksussa neljänneksi kolmen yhdysvaltalaisen takana. Samojen kisojen kymmenottelussa hän keräsi 6853 pistettä ja sijoittui viidenneksi. Vuonna 1959 hän teki kymmenottelussa 7955 pistettä, joilla hän sillä hetkellä sijoittui kaikkien aikojen tilastossa neljänneksi.


title: Martin Lauer

text: Päälajissaan aitajuoksussa Lauer voitti kultaa Tukholman EM-kilpailuissa 1958 Euroopan ennätystä sivuavalla ajalla 13,7 s. Vuoden 1959 toukokuussa hän paransi Zürichissä Euroopan ennätykseksi 13,5 s, ja samassa paikassa hän juoksi 7. heinäkuuta 1959 1,9 m/s:n myötätuulessa uuden maailmanennätyksen 13,2 s. Sähköajanotolla tulokseksi saatiin 13,56 s. Samoissa kilpailuissa hän teki 200 metrin aitajuoksun maailmanennätyksen 22,5 s.


title: Martin Lauer

text: Rooman 1960 olympialaisten aitajuoksussa Lauer jäi jälleen neljänneksi kolmelle yhdysvaltalaiselle hävinneenä. Olympiavoittaja hänestä tuli 4 × 100 metrin viestijuoksussa, jossa hän ankkurina toi Saksan maaliin maailmanennätystä sivuavassa ajassa 39,5 s.


title: Martin Lauer

text: Lauer oli jo 1950-luvulla vapautettu asepalveluksesta terveydellisten syiden vuoksi. Urheilu-uransa hän lopetti 24-vuotiaana pitkään kiusanneen polvivamman seurauksena.


title: Harry Vuorinen

text: Harry Verner Vuorinen (1908 Kuusankoski – 1995 Helsinki) oli suomalainen kommunisti, joka oli poliittisen toimintansa vuoksi jatkosodan ajan vangittuna Koveron keskitysleirillä Itä-Karjalassa. Hänen puolisonsa Salme Vuorinen julkaisi Vuorisen vankeusaikaiset päivätkirjat vuonna 2006 toimittamassaan teoksessa "Myrskyn silmässä".


title: Tyranninapsijat

text: Tyranninapsijat ("Camptostoma") on tyrannien heimoon kuuluva lintusuku.


title: Liikearvo

text: Liikearvo on yrityksen taseen osa. Liikearvo merkitään aineettomaan omaisuuteen, ja se syntyy yleensä yrityskaupan yhteydessä. Liikearvosta käytetään nimitystä "goodwill" .


title: Liikearvo

text: Yrityskaupassa ostava yritys kirjaa omaan taseeseensa liikearvoksi summan, joka on kauppahinnan ja ostettavan yrityksen tase- eli kirja-arvon erotus. Ostettavalla yrityksellä on oman taseensa osoittamaa aineellista ja aineetonta omaisuutta. Kaupan yhteydessä taseen osoittama omaisuus siirtyy ostavan yrityksen taseeseen vastaavina aineellisen ja aineettoman omaisuuden erinä. Mikäli yrityskauppa tehdään summalla, joka ylittää ostettavan yrityksen kirjanpitoarvon, tämä summa merkitään ostavan yrityksen taseeseen liikearvona.


title: Liikearvo

text: Mikäli yritys ei ole tehnyt yrityskauppoja, sen aineeton ja aineellinen omaisuus merkitään taseeseen muina, tavanomaisina erinä.


title: Liikearvo

text: Liikearvo sisältää vaikeasti arvotettavaa aineetonta arvoa, jota yrityksellä arvioidaan ostohetkellä olevan. Se sisältää brändien, työntekijöiden osaamisen, patenttien, asiakassuhteiden tai hyvän maineen odotuksia, joilla arvioidaan olevan sellaista arvoa, josta kannattaa maksaa kirja-arvoa korkeampi hinta. Liikearvon määrä syntyy vasta kauppahinnan sopimisen yhteydessä.


title: Liikearvo

text: FAS-tilinpäätösjärjestelmän (Finnish accounting standards) mukaan taseen liikearvo tulee poistaa tasaerinä viiden vuoden kuluessa. Poistoilla on yrityksen tulosta heikentävä vaikutus. FAS-tilinpäätöksessä yritys saattaa erikseen perustellen pidentää poistoajan 20 vuoteen.


title: Liikearvo

text: Nykyään suomalaisilla pörssiyhtiöillä käytössä olevan kansainvälisen IFRS-tilinpäätösjärjestelmän (International financial reporting standards) mukaan liikearvoa on säännöllisesti testattava vertailemalla rahavirtaa tuottavien yksiköiden kirjanpitoarvoja (sis. liikearvon) tulosennusteiden perusteella diskontattuihin kerrytettävien rahavirtojen nykyarvoihin. Jos kerrytettävissä olevat rahavirrat alittavat kirjanpitoarvon, on liikearvoon tehtävä erotuksen suuruinen, tulosvaikutteinen arvonalennus. IFRS-tilinpäätöksissä liikearvolla saattaa näin olla suuri vaikutus yrityksen tuloksiin eri vuosina, vaikka rahavirtavaikutus syntyy jo liikearvon synnyttäneen yrityskaupan, fuusion tms. yhteydessä.


title: Piotr Rysiukiewicz

text: Piotr Grzegorz Rysiukiewicz (s. 14. heinäkuuta 1974 Świebodzin, Lubusz) on puolalainen pikajuoksija, joka on saavuttanut menestystä lähinnä pitkästä eli 4×400 metrin viestistä


title: Piotr Rysiukiewicz

text: MM-kilpailuissa Rysiukiewicz on vuosina 1997 ja 2001 noussut Puolan joukkueessa 4×400 metrin viestin neljänneltä sijalta kolmanneksi Yhdysvaltain joukkueen hylkäysten jälkeen. Vuoden 1998 EM-kilpailuissa Rysiukiewicz saavutti Puolan pitkän viestin joukkueessa hopeaa. Vuotta myöhemmin hän saavutti jälleen viestikvartetin mukana hopeaa Maebashin sisäratojen MM-kisoista. Sydneyn olympiakisoissa 2000 hän oli jälleen Puolan viestijoukkueessa, joka sijoittui kuudenneksi. Viestijoukkueessa hänen myöhemmät saavutuksensa ovat sisäratojen MM-kulta 2001, sisäratojen Euroopan-mestaruus 2002 ja EM-pronssi 2006. Lisäksi hänen joukkueensa sijoittui viidenneksi Helsingin MM-kisoissa 2005.


title: Juri Litujev

text: Juri Litujev (11. huhtikuuta 1925 Irbit – 2. maaliskuuta 2003) oli neuvostoliittolainen 400 metrin aitajuoksija ja olympiamitalisti.


title: Juri Litujev

text: Litujev saavutti ensimmäisen arvokisamitalinsa Brysselin EM-kilpailuissa 1950 juostessaan maansa ennätyksen 52,4 s ja sijoittuessaan toiseksi. Myös Helsingin 1952 olympialaisissa hän saavutti hopeaa loppuajan ollessa 51,3 s. Vuonna 1953 hän alitti Neuvostoliiton mestaruuskilpailuissa ensimmäisenä eurooppalaisena 51 sekunnin rajan ajallaan 50,7 s, ja 20. syyskuuta 1953 Budapestissa hän juoksi uuden maailmanennätyksen 50,4 s. Edellisen kerran lajin maailmanennätys oli ollut eurooppalaisjuoksijan hallussa yli 26 vuotta aiemmin.


title: Juri Litujev

text: Bernin EM-kilpailuissa 1954 Litujev juoksi ajan 50,8 s mutta sijoittui hopealle, kun maanmies Anatoli Julin oli yllättäen häntä parempi. 13. lokakuuta 1954 Litujev juoksi Lontoossa Lontoo–Moskova-kaupunkiottelussa 440 jaardin aitajuoksun maailmanennätyksen ajalla 51,3. Melbournen 1956 olympialaisissa yhdysvaltalaiset ottivat kolmoisvoiton ja Litujev sijoittui neljänneksi ajalla 51,7 s. Tukholman EM-kilpailuissa 1958 hän voitti viimein Euroopan mestaruuden ajalla 51,1 s muiden jäädessä puolen sekunnin päähän tai kauemmaksi.


title: Juri Litujev

text: Juri Litujevin puoliso Valentina Litujeva (o.s. Bogdanova) voitti pituushypyn Euroopan mestaruuden vuonna 1950 ja oli vielä EM-hopealla vuonna 1958.


title: Hippiäisnapparit

text: Hippiäisnapparit ("Myiophobus") on tyrannien heimoon kuuluva lintusuku. Sukuun kuuluu 6 lajia.


title: Jiří Skobla

text: Jiří Skobla (16. huhtikuuta 1930 Praha – 18. marraskuuta 1978) oli tšekkoslovakialainen kuulantyöntäjä ja olympiamitalisti.


title: Jiří Skobla

text: Skobla sijoittui Helsingin 1952 olympialaisten kuulantyönnössä yhdeksänneksi. Bernin EM-kilpailuissa 1954 hän voitti kultaa tuloksella 17,20 m. Melbournen 1956 olympialaisissa hän saavutti kahden yhdysvaltalaisen takana pronssia tuloksella 17,65 m. Tukholman EM-kilpailuissa 1958 sai pronssia tuloksella 17,12 m. Rooman 1960 olympialaisissa hän sijoittui yhdeksänneksi ja Belgradin EM-kilpailuissa 1962 kuudenneksi. Belgradissa hän työnsi arvokisauransa pisimmän työnnön 17,87 m.


title: Jiří Skobla

text: Jiří Skobla ylitti ensimmäisenä eurooppalaisena kuulantyöntäjänä 17 metrin ja 18 metrin rajat. Maailmanennätykset olivat tuolloin vahvasti yhdysvaltalaisten hallussa. Ennätyksekseen Skobla työnsi 18,52 m. Hänen isänsä Jaroslav Skobla voitti painonnoston raskaan sarjan olympiakultaa Los Angelesin 1932 olympialaisissa.


title: Leonid Štšerbakov

text: Leonid Štšerbakov (s. 7. huhtikuuta 1927 Oljebino) on neuvostoliittolainen kolmiloikkaaja ja olympiamitalisti. Hän oli lajinsa ensimmäinen kansainväliselle huipulle yltänyt neuvostoliittolainen voittaen 1950-luvulla kaksi Euroopan mestaruutta ja parantaen kerran maailmanennätystä.


title: Leonid Štšerbakov

text: Leonid Štšerbakov voitti Brysselin EM-kilpailuissa 1950 kultaa tuloksella 15,39 m. Helsingin 1952 olympialaisissa hän saavutti hopeaa uudella Euroopan ennätyksellä 15,98 m. Hän ylitti 16 metrin rajan kaikkien aikojen kolmantena hyppääjänä, ja Moskovassa 19. heinäkuuta 1953 hän teki uuden maailmanennätyksen 16,23 m. Ennätys säilyi hänen nimissään kevääseen 1955 saakka, kunnes olympiavoittaja Adhemar Ferreira da Silva otti sen takaisin itselleen.


title: Leonid Štšerbakov

text: Bernin EM-kilpailuissa Štšerbakov voitti toisen Euroopan mestaruutensa tuloksella 15,90 m. Vuonna 1956 hän hyppäsi ennätyksekseen jääneen tuloksen 16,46 m, joka jäi kymmenen senttimetriä silloisesta maailmanennätyksestä. Melbournen 1956 olympialaisissa hän ei kuitenkaan onnistunut vaan sijoittui kuudenneksi tuloksella 15,80 m.


title: Leonid Štšerbakov

text: Štšerbakov oli pituudeltaan 178 cm ja painoi huippuvuosinaan 73 kiloa. Hän valmensi 1970-luvulla kuubalaista maailmanennätyskolmiloikkaajaa Pedro Pérez Duenasia.


title: I Am... Sasha Fierce

text: I Am... Sasha Fierce on Beyoncén 18. marraskuuta 2008 julkaistu R&B-albumi. Se on hänen kolmas sooloalbuminsa, tupla-albumi, ja se julkaistaan Columbia Records -levymerkillä. Albumi esittelee Beyoncén alter egon, Sasha Fiercen, joka Beyoncén mukaan on "se hauska, sensuellimpi, aggressiivisempi, ulospäinsuuntautuneempi ja glamourisempi puoli, joka tulee esiin, kun hän työskentelee tai on lavalla."


title: I Am... Sasha Fierce

text:
"I Am... Sasha Fierce" -albumilta on julkaistu singleinä "If I Were A Boy", "Single Ladies (Put A Ring On It)", "Halo", "Diva", "Ego" ja "Sweet Dreams". "Broken-Hearted Girl""Video Phone" ja Why don´t you love me? ovat seuraavat singlet.
Albumi myi ensimmäisellä viikollaan 482,000 kappaletta. Albumia on myyty maailmanlaajuisesti 10 miljoonaa kappaletta.


title: I Am... Sasha Fierce

text: Albumin normaaliversio sisältää 11 kappaletta, joista kuusi on ensimmäisellä levyllä ja viisi toisella. Deluxe editioniin on lisätty bonusraitoja ja se sisältää kahdeksan kappaletta kummallakin levyllä. Lisäksi Japanissa julkaistussa Deluxe Editionissa on I Am... -levyn viimeisenä raitana "Save The Hero" ja Sasha Fierce -levyn viimeisenä raitana "Why Don't You Love Me". 2.11.2009 julkaistaan "I Am... Sasha Fierce Platinum Edition", joka sisältää Deluxe Editionin kappaleiden lisäksi bonusraidat "Save The Hero", "Why Don't You Love Me", "Ego" remix featuring Kanye West ja "Honesty" sekä kaikkien kahdeksan singlen musiikkivideot sisältävä DVD ja 'Behind-The-Scene' video 1 levyn siltävässä deluxe versiossa on enemmän kappaleita kuin 2 levyllä yhteensä.


title: I Am... Sasha Fierce

text: bonus tracks video phone remix feat Lady gaga


title: Kevin McDonald

text: Kevin Hamilton McDonald (s. 16. toukokuuta 1961 Montréal, Québec) on kanadalainen näyttelijä ja koomikko, joka tuli tunnetuksi 1980-luvulla televisiosarjasta The Kids in the Hall. Myöhemmin hänet tunnetaan myös Disneyn elokuvasta Lilo ja Stitch, sekä elokuvaan perustuvasta samannimisestä animaatiosarjasta.


title: Kevin McDonald

text: Kevin McDonald syntyi Montréalissa, Kanadassa Sheila ja Hamilton McDonaldille, joka oli hammashuollon välineiden myyjä. McDonald muutti Los Angelesiin 7-vuotiaana. Hänellä on nuorempi sisko Sandra.


title: Jaakko Aspara

text: Jaakko Aspara (s. 1981) on suomalainen liiketaloustieteilijä ja professori. Aspara on vuodesta 2014 lähtien ollut nimitettynä Svenska Handelshögskolanin (Hanken) Christian Grönroosin mukaan nimetyssä professuurissa, erityisalanaan strateginen markkinointi ja palveluliiketoiminta. Vuodesta 2018 Aspara on toiminut korkeakoulun vararehtorina (prorektor), vastuualueenaan tutkimus.


title: Jaakko Aspara

text: Ennen Hankenille siirtymistään Aspara toimi Aalto-yliopiston kauppakorkeakoulun markkinoinnin ja muotoiluliiketoiminnan johtamisen (design business management) professorina. Aspara on myös Turun yliopiston kauppakorkeakoulun liiketaloustieteen dosentti, alanaan strateginen markkinointi.


title: Jaakko Aspara

text: Aspara on kauppatieteiden tohtori Helsingin kauppakorkeakoulusta (2007), taiteen tohtori Taideteollisesta korkeakoulusta (2009) ja diplomi-insinööri Teknillisestä korkeakoulusta (2004).


title: Jaakko Aspara

text: Asparan erikoisalueita ovat innovaatiot ja uudet liiketoimintamallit; kaupalliset ja kasvuinvestoinnit; kuluttaja- ja sijoittajamarkkinoiden dynamiikka; sekä kuluttajakäyttäytyminen ja markkinatutkimus. Aspara on ollut vierailevana tutkijana ja professorina New Yorkin yliopistossa Yhdysvalloissa (NYU, 2008-2009) ja Maastrichtin yliopistossa Hollannissa (2010). Hän on edelleen vieraileva tutkija Maastrichtin yliopiston Marketing-Finance-laboratoriossa sekä Temple-yliopiston Big Data and Mobile Analytics -tutkimuskeskuksessa.


title: Jaakko Aspara

text: Aspara oli tiettävästi 26-vuotiaana Helsingin Kauppakorkeakoulun professorin viranhoitajaksi nimitettäessä Suomen nuorin professori.


title: Jaakko Aspara

text:
Lokakuuhun 2018 mennessä Jaakko Aspara on julkaissut 44 tutkimusartikkelia kansainvälisissä tieteellisissä aikakauskirjoissa eli journaaleissa. Kansainvälisesti arvostetuimmissa journaaleissa (ns. Financial Times FT50 -lista, tai aiempi FT45-lista) näistä on julkaistu seuraavat:Edellämainittujen lisäksi seuraavat artikkelit on julkaistu brittiläisen Association of Business Schools (ABS) -yhdistyksen listauksen arvostetuissa 4-tason journaaleissa:Asparan eniten siteeratut artikkelit ovat (syyskuussa 2018):
Asparan alkuperäiset väitöskirjat ovat:


title: Envoy of Death

text: Envoy of Death on heavy metal -yhtye Sarcofaguksen toinen studioalbumi. Se julkaistiin vuonna 1980 levymerkillä JP-Musiikki.


title: Envoy of Death

text: Kappaleessa "Black Contract" rumpuja soittaa Ronnie Österberg, joka kuoli vain viikkoja albumin äänitysten jälkeen.


title: Envoy of Death

text: Kaikki kappaleet säveltänyt ja sanoittanut Kimmo Kuusniemi.


title: Ardalion Ignatjev

text: Ardalion Ignatjev (22. joulukuuta 1930 Novo-Teiderjakovo, Tšuvassian ASNT – 24. syyskuuta 1998) oli neuvostoliittolainen pikajuoksija ja olympiamitalisti. Hänen päälajinsa oli 400 metrin juoksu.


title: Ardalion Ignatjev

text: Ignatjevin ennätys 400 metrin juoksussa oli vuonna 1951 vain 50,6 s. Seuraavana vuonna Helsingin olympialaisissa hän juoksi ajan 47,4 s mutta karsiutui välierissä. Bernin EM-kilpailuissa 1954 hän voitti 400 metrillä kultaa ajalla 46,6 s ja sijoittui 200 metrillä Heinz Füttererin jälkeen hopealle ajalla 21,1 s. Vielä samana vuonna hän paransi 400 metrin ennätyksekseen 46,1 s. Moskovassa 25. kesäkuuta 1955 hän sivusi matkan Euroopan ennätystä 46,0 s. Juoksun ensimmäiseen puoliskoon hän käytti aikaa 21,5 s ja toiseen puolikkaaseen 24,5 s. Melbournen 1956 olympialaisissa hän voitti ensimmäisen välierän ajalla 46,8 s mutta viipyi loppukilpailussa tasan 47 sekuntia ja jakoi pronssimitalin suomalaisen Voitto Hellsténin kanssa.


title: Ardalion Ignatjev

text: 173-senttinen Ignatjev juoksi 100 metriä parhaimmillaan aikaan 10,4 s. Hänen 200 metrin ennätyksensä 20,7 s syntyi loivakaarteisella radalla.


title: Lattanokat

text: Lattanokat ("Rhynchocyclus") on napsijoiden heimoon kuuluva lintusuku. Sukuun kuuluu 4 lajia.


title: Lega Pro

text: Lega Italiana Calcio Professionistico eli Lega Pro on italialainen jalkapalloliiga. Se toimii Italian jalkapalloliiton alaisuudessa.


title: Lega Pro

text: Liiga vastaa kolmanneksi ja neljänneksi ylimmän sarjatason järjestämisestä. Kolmanneksi ylin sarjataso on nimeltään "Lega Pro Prima Divisione" ja neljänneksi ylin sarjataso "Lega Pro Seconda Divisione".


title: Lega Pro

text: Vuoteen 1978 asti Italian kolmanneksi ylin sarjataso oli "Serie C". Tuolloin se jaettiin kahtia. Kolmanneksi ylimmän sarjatason nimeksi tuli "Serie C1" ja neljänneksi ylimmän tason "Serie C2". Nykyiseen muotoonsa sarjajärjestelmä uusittiin vuonna 2008.


title: Lega Pro

text: Prima Divisione jakaantuu kahteen divisioonaan. Molemmissa pelaa 18 joukkuetta. Kauden päätteeksi neljä joukkuetta nousee Serie B:hen. Kuusi joukkuetta putoaa Seconda Divisioneen.


title: Lega Pro

text: Seconda Divisione jakaantuu kolmeen divisioonaan. Kaikissa pelaa 18 joukkuetta. Kauden päätteeksi kuusi joukkuetta nousee Prima Divisioneen. Yhdeksän joukkuetta putoaa Serie D:hen.


title: Mashonaland West

text: Mashonaland West eli Länsi-Mashonamaa on yksi Zimbabwen kahdeksasta provinssista. Se sijaitsee maan pohjoisrajalla. Vuonna 2002 provinssissa oli noin 1,2 miljoonaa asukasta. Sen pääkaupunki on Chinhoyi.


title: Suvi Salmenniemi

text: Suvi Salmenniemi on suomalainen Venäjä-tutkija. Hän väitteli tohtoriksi vuonna 2007 aiheena kansalaistoiminta Venäjällä.


title: Heinz Fütterer

text: Heinz Fütterer (14. lokakuuta 1931 Illingen-am-Rhein) on entinen saksalainen pikajuoksija ja olympiamitalisti. Hän sivusi 1950-luvulla 100 metrin juoksun maailmanennätystä.


title: Heinz Fütterer

text: Jalkapallon parista yleisurheiluun siirtynyt 164-senttinen Heinz Fütterer voitti Bernin EM-kilpailuissa 1954 kaksi kultamitalia: 100 metrin juoksussa hänen voittoaikansa oli 10,5 s ja 200 metrillä 20,9 s. Jokohamassa 31. lokakuuta 1954 hän sivusi 100 metrin maailmanennätystä 10,2 s. Samalla kilpailukiertueella hän juoksi 200 metrillä (kaarteella) huippuajan 20,8 s. Vuonna 1955 hän juoksi 200 metriä aikaan 20,6 s Kölnin 500 metrin radalla.


title: Heinz Fütterer

text: Melbournen 1956 olympialaisten aikaan Fütterer ei ollut enää aivan huippukunnossa. Hän saavutti kuitenkin olympiapronssia 4 × 100 metrin viestijuoksussa, jossa Saksan joukkue juoksi ajan 40,3 s. Tukholman EM-kilpailuissa 1958 hän voitti viestijuoksussa kultaa Saksan päätyessä loppuaikaan 40,2 s. EM-kisojen jälkeen Saksan viestijoukkue, Fütterer yhtenä juoksijana, sivusi maailmanennätystä 39,5 s Kölnin pitkällä radalla yhden kaarteen juoksuna.


title: Masvingon maakunta

text: Masvingo on yksi Zimbabwen kahdeksasta provinssista. Se sijaitsee maan kaakkoisosassa, Mosambikin vastaisella rajalla. Vuonna 2002 provinssissa oli noin 1,3 miljoonaa asukasta. Sen pääkaupunki on Masvingo, aikaisemmalta nimeltään Fort Victoria.


title: Matabeleland North

text: Matabeleland North on yksi Zimbabwen kahdeksasta provinssista. Se sijaitsee maan länsiosassa, Botswanan vastaisella rajalla. Vuonna 2002 provinssissa oli noin 700 000 asukasta. Sen pääkaupunki on Lupane. Maan toiseksi suurin kaupunki Bulawayo on provinssin rajalla, mutta se muodostaa oman hallintoalueensa vuodesta 1997 alkaen.


title: Matabeleland North

text: Victorian putoukset sekä elefanteistaan tunnettu Hwangen kansallispuisto ovat tämän provinssin suurimpia nähtävyyksiä.


title: Matabeleland South

text: Matabeleland South on yksi Zimbabwen kahdeksasta provinssista. Se sijaitsee maan lounaisosassa, Botswanan vastaisella rajalla. Vuonna 2002 provinssissa oli noin 655 000 asukasta. Sen pääkaupunki on Gwanda. Maan toiseksi suurin kaupunki Bulawayo on provinssin rajalla, mutta se muodostaa oman hallintoalueensa vuodesta 1997 alkaen.


title: Midlands (Zimbabwe)

text: Midlands on yksi Zimbabwen kahdeksasta provinssista. Se sijaitsee maan keskiosassa. Vuonna 2002 provinssissa oli noin 1,47 miljoonaa asukasta. Sen pääkaupunki on Gweru, joka on koko maan viidenneksi suurin kaupunki.


title: Midlands (Zimbabwe)

text: Alueella oli aiemmin kultakaivoksia, mutta levottomuuksien takia niiden toiminta on tyrehtynyt.


title: Ruskotypäköt

text: Ruskotypäköt ("Pseudotriccus") on tyrannien heimoon kuuluva lintusuku. Sukuun kuuluu 3 lajia.


title: Tadeusz Rut

text: Tadeusz Rut (11. lokakuuta 1931 – 27. maaliskuuta 2002) oli puolalainen moukarinheittäjä ja olympiamitalisti.


title: Tadeusz Rut

text: Tadeusz Rut sijoittui Bernin EM-kilpailuissa 1954 moukarinheitossa neljänneksi tuloksella 57,70 m. Neljä vuotta myöhemmin Tukholman EM-kilpailuissa hän voitti kultaa tuloksella 64,78 m. Hopeamitalisti Mihail Krivonosov hävisi hänelle tasan metrin. Rooman 1960 olympialaisissa Rut sai pronssia tuloksella 65,64 m. Belgradin EM-kilpailuissa 1962 hän sijoittui kahdeksanneksi tuloksella 62,95 m.


title: Dragan Joksović

text: Dragan ”Jokso” Joksović (11. elokuuta 1956 – 4. helmikuuta 1998) oli ruotsalais-serbialainen ammattirikollinen. Hänet murhattiin Solvallan raviradan ravintolakatsomossa 4. helmikuuta 1998.


title: Dragan Joksović

text: Poliisin mukaan Joksovićia voisi kutsua Tukholman "gangsterikuninkaaksi". Tästä huolimatta häntä ei milloinkaan tuomittu törkeistä rikoksista. Joksovićin ampui 20-vuotias Ruotsissa asunut suomalainen Janne Raninen. Mies ampui Joksovićiin lähietäisyydeltä neljä laukausta, joista kaksi osui päähän ja kaksi ylävartaloon. Raninen sai teostaan kahdeksan vuotta vankeutta.


title: Kari Myllyniemi (pesäpalloilija)

text: Kari Myllyniemi (s. 8. elokuuta 1961) on uransa lopettanut suomalainen pesäpalloilija.


title: Kari Myllyniemi (pesäpalloilija)

text: Myllyniemi on Kuortaneen Kunnon kasvatti. Myllyniemi tuli tunnetuksi Alajärven Ankkurien pelaajana. Alajärvellä hän voitti Suomen mestaruudet vuosina 1988 ja 1989. Noiden mestaruusvuosien jälkeen hän siirtyi Seinäjoen Maila-Jusseihin kaudeksi 1990. Tuona vuonna Myllyniemi teki Loimaan Palloilijoita vastaan 18 kärkilyöntiä, mikä on edelleen SMJ:n yhden ottelun ennätystulos pääsarjassa. Samana vuonna Myllyniemi valittiin myös Itä–Länsi-ottelun kentän parhaaksi pelaajaksi.


title: Kari Myllyniemi (pesäpalloilija)

text: Myllyniemi edusti pääsarjaurallaan vuosina 1983-1997 Ankkureiden ja SMJ:n lisäksi myös Vimpelin Vetoa, Vaasan Mailaa, Manse PP:tä ja Jyväskylän Kiriä. Ykköspesiksessä Myllyniemi pelasi lisäksi Ykkössarjassa Vedon (1985) ja Ykköspesiksessä Koskenkorvan Urheilijat (1998) joukkueissa.


title: Presidio Modelo

text: Presidio Modelo ("Mallivankila") on Kuubassa sijaitseva Panoptikon-tyyppinen käytöstä poistettu vankila. Vankila rakennettiin vuosina 1926–1931 diktaattori Gerardo Machadon aikana. Siinä oli 6 000 vankipaikkaa. Nykyään vankila toimii museona.


title: Hwangen kansallispuisto

text: Hwangen kansallispuisto on luonnonsuojelualue Zimbabwen Matabeleland North -provinssissa. Se on ollut puistona jo 70 vuotta, ja siellä on puhveleita ja elefantteja harvinaisen suurina laumoina. Puiston alue on harvaa akaasiapensastoa ja ruohikkoa, ja sitä täplittävät suolaisen mudan täyttämät kuopat, joiden äärellä isot eläimet piehtaroivat.


title: Suomen Juche-aatteen opintoyhdistys

text: Suomen Juche-aatteen opintoyhdistys on vuonna 1976 perustettu puoluepoliittisesti sitoutumaton järjestö. Historiansa aikana yhdistyksessä on ollut mukana ihmisiä monista eri poliittisista ja yhteiskunnallista suuntauksista ja se on vastannut Juche-aatteen ja korealaisen sosialismin tietouden levittämisestä Suomessa.


title: Suomen Juche-aatteen opintoyhdistys

text: Juche-aatteen opintoyhdistyksen tarkoituksena on edistää tietoutta Juche-aatteesta ja tutkia sen sisältöä ja sovellutusta. Tavoitteena on myös edistää ystävällisten suhteiden kehittymistä Suomen ja Korean Demokraattisen Kansantasavallan eli Pohjois-Korean välillä. Yhdistys on tunnettu Pohjois-Koreassa ja sen toiminnasta ja tilaisuuksista raportoidaan usein valtiollisissa uutisissa. Opintoyhdistyksen valtuuskunta otti osaa myös Pohjois-korean 60-vuotisjuhliin syyskuussa 2008 Pjongjangissa.


title: Suomen Juche-aatteen opintoyhdistys

text: Yhdistyksen virallinen julkaisu on neljästi vuodessa ilmestyvä "Juche"-lehti, joka sisältää artikkeleita Juche-aatteesta, yhteiskunnallisista ja filosofisista kysymyksistä sekä Juche-aatteen opintotoiminnasta Suomessa ja maailmalla. Suomen Juche-aatteen opintoyhdistyksellä on kiinteät suhteet Euroopan Juche-aatteen aluekomiteaan ja Kansainväliseen Juche-aatteen Instituuttiin (International Institute of Juche Idea) sekä Pohjois-Korean ideologisesta työstä vastaavaan Korean yhteiskuntatieteelliseen akatemiaan.


title: Suomen Juche-aatteen opintoyhdistys

text: Suomen Juche-aatteen opintoyhdistyksellä on noin 150 jäsentä. Paikallisosastoja ei enää ole, ja toimintaa on ainoastaan Helsingissä. Suomessa toimii myös Suomi–Korea-seura.


title: Immortal Technique

text: Immortal Technique (oik. Felipe Andres Coronel, s. 19. helmikuuta 1978 Lima, Peru) on yhdysvaltalainen rap-artisti ja poliittinen aktivisti. Hän on ottanut kantaa kappaleissaan mm. rasismiin ja uskontoon. Coronel tunnetaankin hip hopin parissa poliittisesti kantaanottavista sanoituksistaan ja freestyleräpistä. Hän on toiminut aktiivisesti vuodesta 2001 tekemällä 4 albumia. Vuonna 2011 Coronel julkaisi "The Martyr" -albumin, minkä voi ladata ilmaiseksi. Coronel on tärkeä osa yhdysvaltalaista underground-sceneä.


title: Immortal Technique

text: Coronel on kertonut vaikutteinaan musiikkiinsa olevan mm. Malcolm X, Muhammad Ali, KRS-One, Ice Cube ja Chuck D.


title: Immortal Technique

text: Coronel syntyi Perun Limassa mutta sisällissodan sytyttyä hän muutti perheensä kanssa New Yorkin Harlemiin vuonna 1980. Coronelilla on afro-perulaista sukua.


title: Kanelityrannit

text: Kanelityrannit ("Rhytipterna") on tyrannien heimoon kuuluva lintusuku.


title: Terveyskirjasto

text: Terveyskirjasto on www-palvelu, joka tuo luotettavan, riippumattoman ja ajantasaisen tiedon terveyksistä ja sairauksista suomalaisten ulottuville. Terveyskirjaston artikkelit ja ohjeet ovat asiantuntijoiden laatimia ja perustuvat Suomalaisen Lääkäriseuran Duodecimin tuottamiin kansallisiin hoitosuosituksiin ja Kustannus Oy Duodecimin julkaisemiin lääkäreiden käsikirjoihin. Terveyskirjaston sisällöt täydentyvät ja kehittyvät jatkuvasti uusien päivitysten myötä.


title: Terveyskirjasto

text: 29. maaliskuuta 2010 Terveyskirjasto todettiin "Helsingin Sanomien" arvioinnissa vertaillusta viidestä terveysaiheisesta verkkosivustosta luotettavimmaksi ja ajantasaisimmaksi.


title: Lapinjärven kirkonkylä

text: Lapinjärven kirkonkylä () sijaitsee valtatie 6:n varressa, melko keskellä Lapinjärven kuntaa. Kirkonkylä rajoittuu luoteessa Lapinjärveen, lännessä Ingermaninkylään, kaakossa Heikinkylään, etelässä Pekinkylään, idässä Lindkoskeen ja pohjoisessa Vasarankylään. Kirkonkylä on Lapinjärven suurin kylä 781 asukkaallaan ennen Porlammia ja Pukaroa. Kirkonkylällä sijaitsee suurin osa Lapinjärven toimistoista ja kunnantalo. Nähtävyyksiä Lapinjärven kirkonkylässä on mm. luutnantin asuintalo Brofogdas 1700-luvulta ja kotiseututalo Kycklings. Lapinjärven kaksi kirkkoa sekä kaksi hautausmaata sijaitsevat kirkonkylän alueella. Kirkonkylän alueella toimivat myös suomen- ja ruotsinkieliset ala-asteet.


title: Lapinjärven kirkonkylä

text: Museovirasto on vuonna 2009 määritellyt poikkeuksellisen hyvin historiallisessa asussaan säilyneen Lapinjärven kirkonkylän valtakunnallisesti merkittäväksi rakennetuksi kulttuuriympäristöksi.


title: Terveystieteiden keskuskirjasto

text: Terveystieteiden keskuskirjasto (Terkko) on terveystieteisiin erikoistunut kirjasto, joka tarjoaa alan kirjallisuutta ja huolehtii Helsingin seudun yliopistollisen keskussairaalan (HYKS) tieteellisistä ja ammatillisista tietopalveluista. Terveystieteellisten kirjojen ja lehtien lisäksi kirjasto tarjoaa myös erilaisia verkko- ja informaatiopalveluita. Kirjasto on toiminut Maailman terveysjärjestö WHO:n Euroopan alueen tietopalvelukeskuksena Suomessa vuodesta 1991 lähtien.


title: Terveystieteiden keskuskirjasto

text: Terveystieteiden keskuskirjasto sijaitsee Meilahden kampusalueella Biomedicum Helsinki -rakennuksen vieressä.


title: Terveystieteiden keskuskirjasto

text: Terveystieteiden keskuskirjasto aloitti toimintansa Lääketieteellisenä keskuskirjastona vuoden 1966 alussa. Kirjasto toimi Helsingin yliopiston erillislaitoksena ja sijaitsi HYKS:n tiloissa. Kirjaston perustamiseen vaikuttivat eri tavoin lääketieteelliset seurat, Tieteellisten kirjastojen kehittämistoimikunta sekä Lääketieteellinen keskuskirjastokomitea. Kirjaston nimi muutettiin Terveystieteiden keskuskirjastoksi vuoden 1992 alussa.


title: Terveystieteiden keskuskirjasto

text: Terveystieteiden keskuskirjasto liitettiin Helsingin yliopiston lääketieteelliseen tiedekuntaan vuoden 1999 alussa. Kirjastosta tuli tiedekunnan laitos, Meilahden kampuskirjasto, johon yhdistyi klinikka- ja laitoskirjastoista koostuva Lääketieteellisen tiedekunnan kirjasto.


title: Terveystieteiden keskuskirjasto

text: Vuonna 2010 Terveystieteiden keskuskirjastosta tuli Helsingin yliopiston kirjaston kampuskirjastoksi.


title: Terveystieteiden keskuskirjasto

text: Terkon vuonna 1998 valmistuneessa Olli Pekka Jokelan suunnittelemassa kirjastorakennuksessa on kokoelmatilojen ja lehtisalin lisäksi lukusali, muita luku- ja työskentelytiloja, kaksi tietokoneluokkaa, ryhmätyöhuoneita sekä av-laittein varustettu auditorio.


title: Terveystieteiden keskuskirjasto

text:
Painettujen terveystieteellisten kausijulkaisujen lisäksi käytettävissä on Journal Navigator –palvelun kautta yli 10 000 elektronista kokotekstilehteä.
Terkon painetut kokoelmat käsittävät yhteensä noin 87 000 lehtivuosikertaa ja noin 53 000 nidettä monografioita, väitöskirjoja, hakuteoksia ja lääketieteen kurssikirjoja sekä erilaisia virallisjulkaisuja ja WHO:n tuottamaa aineistoa. Myös kirjoja on kasvavassa määrin elektronisina verkossa.


title: Terveystieteiden keskuskirjasto

text: Terkko järjestää käyttäjäkoulutusta muun muassa elektronisista palveluista ja informaatiolukutaidosta. Kaukopalvelu välittää lainoja, artikkelijäljenteitä ja muita dokumentteja Terkon omista kokoelmista sekä kaikkialta maailmasta. Kirjaston verkkosivuston kautta ovat käytettävissä elektroniset kokoelmapalvelut ja muut digitaaliset tietopalvelut.


title: Terveystieteiden keskuskirjasto

text: WHO:n tietopalvelukeskuksena Suomessa Terkko on luonut ajankohtaisen informaatiojärjestelmän WHO:n tuottamista julkaisuista, dokumenteista, raporteista ja monografioista. Terkon WHO-informaatiopalvelu kattaa sekä painetussa muodossa olevat kokoelmat että Internetin välityksellä tavoitettavissa olevat elektroniset WHO:n tietopalvelut ja kokotekstiaineistot.


title: Luettelo koiratyypeistä

text: Koiratyypit on koirien luokittelutapa, joka perustuu niiden käyttötarkoitukseen tai työhön sekä ikivanhoihin tyyppeihin, joista nykyiset koirarodut ovat kehittyneet erilleen.


title: Luettelo koiratyypeistä

text: Nykyisin koirarodut luokitellaan usein sen ikivanhan tyypin mukaan, josta ne ovat polveutuneet. Lisäksi roturyhmät, joita kennelliitot käyttävät järjestelläkseen koirarotuja, perustuvat koiratyyppeihin. Näistä roturyhmistä esimerkkejä ovat ajokoirat ja terrierit. Jotkut ryhmäluokitukset käsittävät useamman kuin yhden tyypin; "työkoirat" viittaa koiriin, joita käytetään johonkin työhön ihmisten apuna, vastakohtana "seurakoirille", jotka ovat lemmikkejä. Tosin myös joitain työkoiria voidaan pitää seurakoirina ja seurakoirat voivat tehdä hyödyllistä työtä. Terminologia on vielä epäselvä esimerkiksi työkoirien ja "hyötykoirien" roturyhmillä. Sekarotuiset voivat olla mihin tahansa ryhmiin kuuluvien koirien välisiä risteyksiä ja edustaa mitä tahansa tyyppiä. "Kääpiökoirat" puolestaan ovat minkä tahansa tyyppisiä hyvin pieniä koiria. Ikivanhat tai alkukantaiset koirarodut ovat nykyisiä koirarotuja, jotka ovat polveutuneet monenlaisista hyvin vanhoista tyypeistä ja sopisivat useisiin eri luokituksiin.


title: Luettelo koiratyypeistä

text: Seuraavat ovat koiratyyppejä ja niiden alatyyppejä. Jokin koiratyyppi voi olla kehitetty monia eri työtehtäviä varten, joten joitain päällekkäisyyksiä esiintyy. Laajemmat yläryhmät on luetteloitu ensiksi, sitten alatyypit. Yksittäisistä koiraroduista on erillinen listaus: Luettelo koiraroduista.


title: Vaasan Vasama

text: Vaasan Vasama on Vaasassa toimiva urheiluseura, jonka lajeina ovat nykyään lentopallo ja yleisurheilu.


title: Vaasan Vasama

text: Vaasan Vasama perustettiin vuonna 1907 nimellä Voimistelu- ja Urheiluseura Vasama. Nykyinen nimi otettiin käyttöön 1925. Seuran ohjelmassa oli vuosisadan alkupuolella toistakymmentä lajia, joista menestyksekkäimpiä olivat paini, voimistelu ja yleisurheilu. Vuosien saatossa yhdeksän entistä Vasaman lajijaostoa on perustanut oman erikoisseuransa. Näin ovat syntyneet muun muassa Vaasan Palloseura 1924, Vaasan Naisvoimistelijat 1925, Vaasan Voima-Veikot 1931 ja Vaasan Maila 1933.


title: Vaasan Vasama

text: Vaasan Vasama on järjestänyt useita merkittäviä urheilukilpailuja. Hietalahden kentällä järjestettyihin kansallisiin yleisurheilukilpailuihin osallistuivat aikanaan muun muassa Hannes Kolehmainen ja Paavo Nurmi. Vuonna 1948 Vasama järjesti ensimmäiset Vaasassa pidetyt Kalevan kisat yhdessä Vasa IS:n ja Vaasan Toverien kanssa. Vuonna 1980 valmistuneella Kaarlen kentällä on pidetty kaksi kertaa Kalevan kisat, kerran SM-viestit ja kahdesti Euroopan cupin kilpailut. Lisäksi seura järjesti vuonna 2016 jo 32. kerran Vaasan maratonin.


title: Vaasan Vasama

text: Seitsemän Vaasan Vasaman urheilijaa on edustanut Suomea olympialaisissa: Santeri Tala 3 000 metrin joukkuejuoksussa 1924, Risto Kuntsi kuulantyönnössä 1936, Valle Rautio kolmiloikassa 1948 ja 1952, Reino Hiltunen kolmiloikassa 1952, Sirkka Norrlund 80 metrin aidoissa 1964, Erkki Niemi korkeushypyssä 1984 ja Ritva Lemettinen maratonilla 1992. Tunnettuja aitajuoksijoita ovat olleet myös Tapani Tammenpää, Orvokki Ojala ja Lena Spoof. Seuran korkeushyppääjiin ovat kuuluneet Juha Isolehto ja Marianne Mattas.


title: Vaasan Vasama

text: Vaasan Vasama on voittanut lentopallon naisten Suomen mestaruuden vuosina 1986–1989, 1991–1994 ja 1996. Lisäksi seura on saanut SM-hopeaa 1985 ja SM-pronssia 1995 . Kaudella 2008–2009 Vasaman naisjoukkue pelaa 1-sarjassa. Lisäksi seuralla on useita tyttöjoukkueita.


title: Vaasan Vasama

text: Vaasan Vasama pelasi pesäpallon korkeimmalla sarjatasolla kausina 1922 ja 1930. Kaudella 1922 Vasama otteli Kauhajoen Karhua ja 1930 Lapuan Virkiää vastaan sijoittuen molemmilla kerroilla viidenneksi. Ensimmäiset pesäpallo-ottelut pelattiin Vaasassa vuonna 1922 mutta uuden lajin säännöt tuottivat vaikeuksia pelin sujumisessa ja ottelutuloksien kirjaamisessa. Vasama eteni vuoden 1922 SM-sarjassa puolivälieriin, joissa se hävisi Toijalan suojeluskunnalle 3-10. Kaudeksi 1923 Etelä-Pohjanmaan suojeluskuntapiirin joukkueet yhdistivät voimansa Etelä-Pohjanmaan Palloveikoiksi, joka etenikin vuoden 1923 loppuotteluun. Kauden 1923 jälkeen pesäpallotoiminta keskittyi pääasiassa suojeluskuntajärjestöjen vastuulle ja tänä aikana syntyivät kenttäolosuhteet otteluiden pelaamista varten ja toiminta oli Vaasassa aktiivista jo vuosien 1925-1926 aikana.


title: Vaasan Vasama

text: Wasaman pesäpallotoiminta virkosi jälleen vuonna 1930, kun joukkue lähti mukaan Suursarjan otteluihin. Jatko suursarjassa kävi kuitenkin taloudellisten voimavarojen puitteissa hankalaksi ja kaudella 1931 joukkue keskittyi pelaamiseen paikallisessa B-sarjassa. Kilpailutoiminnan järjestäytyessä Pesäpalloliiton perustamisen myötä, vaasalaiset alkoivat pesäpalloilijat kokivat oman seuran perustamisen aiheelliseksi, pesäpallon jäädessä Wasamassa muiden lajien varjoon.


title: Pico

text: Pico tarkoittaa seuraavia:Aihepiiriin liittyy myös seuraava:


title: Fredrik Leopold Grenqvist

text: Fredrik Leopold Grenqvist (9. joulukuuta 1821 Käkisalmi – 17. maaliskuuta 1902 Käkisalmi) oli Venäjän Keisarillisen armeijan jalkaväenkenraali.


title: Fredrik Leopold Grenqvist

text:
Fredrik Leopold Grenqvist otettiin oppilaaksi Suomen kadettikouluun Haminaan 1836. Hän valmistui koulusta kurssinsa priimuksena, ja hänet ylennettiin vänrikiksi ja määrättiin palvelukseen Henkivartioväen Liettuan rykmenttiin 14.8.1843. Grenqvist ylennettiin aliluutnantiksi 12.12.1845 ja luutnantiksi 23.4.1848. Hänet komennettiin 1849 Suomen kadettikouluun, missä hän toimi 1849 - 1851 komppaniaupseerina ja historian opettajana 1851 - 1856. Grenqvist ylennettiin alikapteeniksi 11.4.1852 ja kapteeniksi 3.9.1854. Kadettikouluaikanaan itämaisen sodan lopulla 1855–1856 hän oli puolustamassa Suomenlahden rannikkoalueita. Grenqvist komennettiin
takaisin Henkivartioväen Liettuan rykmenttiin 12.12.1855 ja siirto vakinaistettiin 6.10.1856.


title: Fredrik Leopold Grenqvist

text: Grenqvist siirrettiin 12.9.1859 Henkikaartin Volynian rykmenttiin, ylennettiin everstiksi 15.4.1860 ja määrättiin rykmentin tarkk’ampujakomppanioiden päälliköksi 12.6.1860. Hänet määrättiin 52. Vilnan jalkaväkirykmentin 4. reservipataljoonan komentajaksi 12.11.1860 ja 21.4.1863 tästä pataljoonasta muodostetun 130. Hersonin, H. K. K. Suuriruhtinas Andrei Vladimirovitšin jalkaväkirykmentin komentajaksi. Hän osallistui rykmentteineen Puolan kapinan kukistamiseen 1863.


title: Fredrik Leopold Grenqvist

text: Grenqvist ylennettiin kenraalimajuriksi asetettuna armeijan jalkaväkeen ja sijoitettuna 2. jalkaväkidivisioonan upseeriluetteloihin 28.3.1871. Hänet siirrettiin 30.8.1873 26. jalkaväkidivisioonan 2. prikaatin komentajaksi ja vastaavasti 26.2.1877 16. jalkaväkidivisioonan 2. prikaatin komentajaksi, minkä prikaatin komentajana ja va. divisioonankomentajana hän osallistui Turkin sotaan 1877 - 1878. Grenqvist kunnostautui Sipkan solan taisteluissa ja sai kenraalien M. D. Skobelevin ja A. N. Kuropatkinin erittäin kiittävät lausunnot johtamistaidostaan ja henkilökohtaisesta urhoollisuudesta. Plevnan valloituksen loppuvaiheessa Grenqvist haavoittui vaikeasti. Turkin sodan jälkeen vuoden 1878 lopulla hänet määrättiin Benderin rajalinnoituksen komentajaksi. Hänet ylennettiin kenraaliluutnantiksi 17.1.1879. Grenqvist sai eron sotapalveluksesta jalkaväenkenraaliksi ylennettynä 11.3.1886.


title: Fredrik Leopold Grenqvist

text: Hänen tyttärensä Adelaide Louise Emilie (Mila) nai 1885 silloisen varatuomarin, prokuraattori Eliel Soisalon-Soinisen.


title: Kreikanpaimenkoira

text: Kreikanpaimenkoira () on kreikkalainen koirarotu, joka on Kreikan kennelliiton (KOE) virallisesti tunnustama.


title: Kreikanpaimenkoira

text: Lammaskoiria kulkeutui Kreikan kukkuloille luultavasti turkkilaisten vaeltajien mukana vuosisatoja sitten. Kreikanpaimenkoira muistuttaakin paljon turkkilaista akbashia. Rotu polveutuu paikallisesta ja puolipaikallisesta kannasta, joita jalostettiin vuosikausia ennen kuin saavutettiin nykyinen muoto. Jalostuksessa oikeanlainen rakenne ja karvapeitteen laatu ovat aina olleet väritystä tärkeämpiä.


title: Kreikanpaimenkoira

text: Kreikanpaimenkoira on hyväksytty KCG:n ja APRI:n rekistereihin. FCI ei sitä tunnusta, mutta asian eteen työskennellään kovasti.


title: Kreikanpaimenkoira

text: Kreikanpaimenkoira on tyypiltään kookas kreikkalainen vuoristokoira. Sen koko vaihtelee suuresta keskikokoiseen. Säkäkorkeus on 60-75 cm ja paino 32-50 kg. Se on pitkä- tai puolipitkäkarvainen, raskasluustoinen, lihaksikas, leveärintainen ja tuuheahäntäinen. Rodun ominaispiirteisiin kuuluvat myös massiivinen pää, leveä kuono, hieman löysät huulet ja joko tasa- tai leikkaava purenta. Tuuhea, kaksinkertainen karvapeite voi olla joko harmaanruskea, musta tai valkoinen. Munanmuotoisissa ruskeissa silmissä on läpitunkeva, tyyni ja vakava katse. Korvat typistettiin ennen, mutta sitä ei enää hyväksytä. Joillain kreikanpaimenkoirilla ei ole ollenkaan häntää, toisilla taas sen pituus vaihtelee. Liikkeet ovat lyhyttä ravia.


title: Kreikanpaimenkoira

text: Kreikanpaimenkoira on itsenäinen, ylpeä, uskollinen, rohkea, päättäväinen, vieraita kohtaan varautunut, suojelusviettinen ja velvollisuudentuntoinen. Se tarvitsee hyvin vahvaluonteisen omistajan, sillä se on äärimmäisen dominoiva, mutta se ei myöskään siedä väkivaltaista käytöstä. Se taistelee perheen muiden koirien kanssa lauman johtajan paikasta, jos ne eivät hyväksy sitä heti johtajaksi. Se ei ihastu vieraisiin ihmisiin helpolla epäluuloisuutensa vuoksi. Sen tulee sopeutua karuihin olosuhteisiin ja sen voimien olla riittävät taistelemaan vihollista vastaan ja suojelemaan karjaa.


title: Kreikanpaimenkoira

text: Kreikanpaimenkoira suojelee vuohia ja lampaita petoja vastaan, mutta se ei varsinaisesti paimenna niitä. Se on ahkera laumanvartija ja työkoira, joka ei sovi kelle tahansa. Sen tulee päästä toteuttamaan alkuperäistä käyttötarkoitustaan ja se vaatii suuren pihan tai tilukset. Erittäin energisenä koirana sillä pitää olla tarpeeksi erilaisia aktiviteetteja. Myös sen haastava luonne voi olla keskimääräiselle koiranomistajalle liikaa. Tyynen ulkomuodon ei pidä antaa hämätä, sillä se on aina valmis vartioimaan. Se kuitenkin yleensä arvioi tilanteen ennen reagointiaan siihen. Saadakseen kreikanpaimenkoirasta luotettavan kumppanin, omistajan täytyy sosiaalistaa se jo varhain.


title: Kreikanpaimenkoira

text: Rotu on yleensä terve.


title: Kimo Leopoldo

text: Kimo Leopoldo (s. 5. tammikuuta 1968) tai lyhyemmin pelkkä Kimo on saksalaissyntyinen vapaaottelija. Hänet nähiin ensimmäisen kerran Ultimate Fighting Championshipin "UFC 3" -tapahtumassa.


title: Kimo Leopoldo

text: Kimon ottelutyyliä on kuvattu sekoituksena nyrkkeily- ja painitekniikoita. Hänet myös esiteltiin UFC 3 -tapahtumassa taekwondon mustan vyön haltijaksi, joka tosin myöhemmin paljastui valheeksi. Kimo tunnetaan myös vahvasta kristinuskomuksestaan. Hänellä on paljon uskonnollisia tatuointeja, ja UFC 3'ssa hän tuli areenalle kantaen suurta ristiä selkänsä päällä.


title: Kimo Leopoldo

text: 9. syyskuuta 1994 käydyssä "UFC 3" -tapahtumassa Kimo kohtasi hallitsevan UFC-turnausten mestarin, Royce Gracien. Ottelu päättyi Kimon kannalta tappioon, mutta ottelun voittanu Gracie koki loukkaantumisen, eikä täten pystynyt ottelemaan seuraavaa otteluaan.


title: Kimo Leopoldo

text: Kimo nähtiin seuraavan kerran UFC:ssä "UFC 8" -tapahtumassa otellen Superfight-mestaruudesta Ken Shamrockia vastaan kokien kuitenkin tappion.


title: Kimo Leopoldo

text: Myöhemmin Kimo saavutti voitot Brian Johnstonista, Paul Varelansista, showpainija Bam Bam Bigelowsta ja tulevaisuuden PRIDE tähdestä Kazushi Sakurabasta, sekä otteli ratkaisemattoman Dan Severniä vastaan. UFC:iin palattuaan hän koki tappion Tsuyoshi Kohsakaa vastaan, eikä tämän jälkeen otellut neljään vuoteen.


title: Kimo Leopoldo

text: Tauon jälkeen Kimo voitti World Fighting Alliancen tapahtumassa Tim Lajcikin, ja UFC:iin palattuaan Tank Abbottin. "UFC 48" -tapahtumassa Kimo kohtasi uusintaottelussa Ken Shamrockin, joka päättyi Kimon tappioon puolessatoista minuutissa teknisestä tyrmäyksestä.


title: Kimo Leopoldo

text: Kimon oli tarkoitus otella heinäkuussa 2006 entistä UFC:n raskaansarjan mestaria Bas Ruttenia vastaan World Fighting Alliancen tapahtumassa. Kaksi päivää ennen ottelua Kimon dopingtestin tulos todettiin positiiviseksi Stanozolol -nimisen anabolisen steroidin käytöstä. Hän oli tosin jo aiemmin urallaan kärähtänyt steroideista, kun Nevadan Urheilu Komissio määräsi hänet kuuden kuukauden ottelukieltoon, kun UFC 48:ssa Ken Shamrockia vastaan käydyn ottelun jälkeen saadussa dopingtestin tuloksessa todettiin Kimon käyttäneen Stanozololia.


title: Autosauna

text: Autosauna on linja-autoon tai henkilöauton perävaunuun rakennettu sauna, joka yleensä on sähkölämmitteinen. Ajoneuvo- tai peräkärrysaunoja ei valmisteta sarjavalmisteisina. Ajoneuvoihin rakennetuissa saunoissa rakenteiden suojaaminen kosteudelta tai liialliselta lämmöltä on haastavaa.


title: Autosauna

text: Yksi kuuluisimmissa autosaunoista on Volkswagen Kleinbusiin rakennettu Teekkarien Autokerhon autosauna. Eräs tunnetuimmista ajoneuvon perävaunuun rakennetuista saunoista on suomalaisten KFOR-sotilaiden Lipljanissa Jugoslavian liittoarmeijan hylkäämän Zastava-maastoauton perävaunuun rakennettu sauna, "Zaunava". Vuonna 2008 erään musiikkiyhtyeen linja-auto paloi, kun auton perässä oleva sauna syttyi palamaan.


title: Donald Bellisario

text: Donald Paul Bellisario (s. 8. elokuuta 1935 Cokeburg, Pennsylvania, Yhdysvallat) on yhdysvaltalainen elokuva-alan monitoimihenkilö. Hänen tuotantonsa tunnetuimpia ovat televisiosarjat "NCIS Rikostutkijat", "Magnum" ja "Kunnian miehet", joissa kaikissa hän on vastannut käsikirjoituksesta, ohjauksesta sekä tuotannosta. 1970-luvulla hän myös käsikirjoitti, tuotti ja ohjasi useita jaksoja televisiosarjasta "Taisteluplaneetta Galactica".


title: Projekti 1155 -luokka

text: Projekti 1155 "Fregat" eli Udaloi-luokka () on venäläinen hävittäjäalusluokka.


title: Projekti 1155 -luokka

text: Tyypin suunnittelu alkoi 1970-luvulla pienemmäksi ja halvemmaksi vastineeksi Projekti 956:lle (Sovremennyi). Luokan venäläinen nimitys on "suuri sukellusveneentorjunta-alus" ja sen edeltäjä Krivak-luokka. Krivakin merkittävimmän puutteen, helikopterin puuttumisen, paikkaa kaksi hangaaria Ka-27 "Helix" -koptereille. Pieni koko ja keskittyminen sukellusveneentorjuntaan jätti aluksen kyvyn pinta- ja ilmamaalien torjuntakykyyn rajoitetuksi. Heti ensimmäisen aluksen, nimeltään "Udaloi", valmistumisen jälkeen 1980 suunnittelijat alkoivat monipuolistaa aseistusta.


title: Projekti 1155 -luokka

text: Lopullisen muotonsa alus sai loppuvuodesta 1992 valmistuneen "Admiral Tšabanenkon" myötä, joka lasketaan luokka 1155.1 (Udaloi II) -alukseksi, ja vastineeksi Yhdysvaltain laivaston Arleigh Burke -luokalle. Projekti 1155.1 korvasi URK-5 Rastrub (SS-N-14) -sukellusveneentorjuntaohjuksen pintamaaleja vastaan tarkoitetulla PKR 3M-80 Moskitilla (SS-N-22). Samalla laivaan lisättiin 130 mm AK-130 DP -tykki ja 6×30 mm AK-630 CIWS. Aluksen kokeet aloitettiin rahavaikeuksien vuoksi vasta 1995, ja se liittyi laivaston vahvuuteen 1999.


title: Projekti 1155 -luokka

text: Aluksista "Maršal Šapošnikov" on osallistunut merirosvouksen vastaiseen toimintaan Adeninlahdella ja siltä lähetetty erikoisryhmä vapautti 5. toukokuuta 2010 lähellä Jemenin rannikkoa kaapatun tankkerin "Moscow Universityn" miehistön.


title: Live at Dingwalls Dance Hall

text: Live at Dingwalls Dance Hall on Greasy Truckers-hyväntekeväisyysjärjestön konsertissa taltioitu livealbumi vuodelta 1973. Konsertti pidettiin Lontoon Camdenin Dingwalls Dance Hallissa 8. lokakuuta 1973, tosin kaikki albumin kappaleet eivät ole siellä taltioituja. Konsertissa esiintyivät Camel, Henry Cow, Global Village Trucking Co. ja Gong.


title: Live at Dingwalls Dance Hall

text: A-puoli (19:10)B-puoli (21:30)C-puoli (23:05)D-puoli (20:15)


title: The Antichrist (Destructionin albumi)

text: The Antichrist on thrash metal -yhtye Destructionin studioalbumi. Se julkaistiin 27. elokuuta 2001.Rajoitetun painoksen bonuskappale:


title: Tähti (symboli)

text: Tähti on ideogrammi, josta on lukuisia muunnelmia. Tähtiä on kuvattu jo kalliotaiteeseen.


title: Ruumissaarna ja rukous

text: Ruumissaarna ja rukous (unk. "Halotti beszéd és könyörgés") on vanha unkarinkielinen käsikirjoitus noin vuosilta 1192–1195. Se on vanhin tunnettu yhtenäinen teksti, joka on kirjoitettu unkariksi tai yleensä millään suomalais-ugrilaisella kielellä. Se on löydetty "Pray"-nimisestä koodeksista, sivulta 154a. Tekstissä on kaksi osaa: saarnassa on 26 riviä ja 227 sanaa ja rukouksessa on 6 riviä ja 47 sanaa. Yhteensä tekstissä on 190 eri sanaa. Teksti on kirjoitettu erään latinankielisen version mukaan. Vuodesta 1813 käsikirjoitusta on säilytetty Budapestissa.


title: Kellyn sankarit

text: Kellyn sankarit tai Kellyn ”sankarit” ("Kelly’s Heroes", 1970) on yhdysvaltalainen veijarihenkinen sotakomediaelokuva, joka sijoittuu toisen maailmansodan aikaiseen Ranskaan. Elokuva kertoo johtoonsa kyllästyneistä amerikkalaissotilaista, jotka murtautuvat rintaman läpi ryöstääkseen pankin syvällä vihollislinjojen takana.


title: Kellyn sankarit

text: Elokuvan on ohjannut Brian G. Hutton ja pääosia esittävät Clint Eastwood, Donald Sutherland ja Telly Savalas. Sen käsikirjoitti brittielokuviin ja televisioon käsikirjoituksia tehnyt Troy Kennedy Martin. Musiikin sävelsi Lalo Schifrin.


title: Kellyn sankarit

text: Elokuva tehtiin Vietnamin sodan aikana ja sitä on usein verrattu suosittuun televisiosarjaan "M*A*S*H".


title: Kellyn sankarit

text: Mainoslauseita olivat ”Never have so few taken so many for so much” () ja ”They set out to rob a bank… and damn near won a war instead!” (”"He päättivät ryöstää pankin... ja sen sijaan melkein voittivat koko pirun sodan!"”).


title: Kellyn sankarit

text: Kelly (Clint Eastwood) oli luutnantti, kunnes hän joutui sotaoikeudessa syntipukiksi ja alennettiin sotamieheksi. Partioidessaan rintamalla Kelly onnistuu vangitsemaan saksalaisen tiedustelueverstin, jonka hän vie kuulusteltavaksi esimiehensä vääpeli ”Big Joen” (Telly Savalas) luo. Vääpeli kyselee vangilta vain tietoja huvittelumahdollisuuksista Nancyssa, sillä hänen joukkueensa on saamassa kauan odottamansa loman. Vääpeli lähtee, mutta Kelly kuulustelee vankia pitempään, sillä hän on huomannut tällä olevan kultaharkon. Kelly juottaa vangille konjakkia, jolta syvässä humalassa lipsahtaa kiinnostava tieto: vihollislinjojen takana Clermontissa olevassa pankissa on 14 000 kultaharkkoa, noin 16 miljoonaa dollaria.


title: Kellyn sankarit

text: Big Joen joukkue ei pääsekään Nancyyn viettämään vapaata viikonloppua, vaan komppanianpäällikkö Maitlandin (Hal Buckley) käskystä miesten täytyy tyytyä hylättyyn maatalonrähjään. Samalla komppanianpäällikkö itse matkustaa Lontooseen huolehdittuaan takavarikoimastaan huvipurresta, joka kuljetetaan armeijan kustannuksella hänen kotiinsa Yhdysvaltoihin.


title: Kellyn sankarit

text: Kaikki ovat väsyneitä ja pettyneitä, joten Kellyllä ei ole vaikeuksia värvätä joukkuetta mukaansa ryöstöretkelle. Ainoa hankala tapaus on Big Joe, joka lopulta päättää lähteä mukaan. Myös muita armeijan onnenonkijoita liittyy mukaan. Heitä ovat muun muassa omaa mustaa pörssiään pyörittävä ahne huoltokersantti Crapgame (Don Rickles) ja varhainen hippi-prototyyppi, panssarikersantti ”Oddball” (Donald Sutherland).